Kisah Myrtle Corbin: Gadis Berkaki-Empat Dari Texas

Myrtle Corbin atau nama penuh beliau Josephine Myrtle Corbin merupakan seorang wanita Amerika Syarikat. Beliau bekerja sebagai seorang ‘penghibur’ di dalam pertunjukan aneh seorang pengusaha pertunjukan @ (“showman”) bernama P.T Barnum.

Beliau dilahirkan pada 12hb Mei, tahun 1868 di Lincoln County, Tennessee. Amerika Syarikat. Walaupun fizikal beliau dimanifestasikan ‘sedikit’ aneh, dikhabarkan bahawa semasa kelahiran Josephine Myrtle Corbin, tiada apa-apa komplikasi telah terjadi, dan proses bersalin itu normal kata ibunya.

Doktor yang memeriksa Corbin selepas kelahiran beliau mengatakan bahawa Corbin sangat sihat dan membesar dengan baik. Secara keseluruhannya, beliau seorang bayi yang sihat dan aktif, walaupun mempunyai 2 set kaki.

*1 set kaki normal, dan 1 set kaki genit.

Walaubagaimanapun, doktor yang memeriksa tersebut berasa sangat aneh tentang mengapa Corbin dilahirkan sebegitu. Doktor itu kemudian menyenaraikan antara sebab @ faktor tentang mengapa perkara ini terjadi.

Pertama sekali, doktor itu mengesyaki kejadian ini terjadi oleh kerana faktor umur kedua ibu bapa Corbin yang berbeza 10 tahun diantara mereka.

Bapa Corbin, iaitu William H.Corbin berumur 25 tahun, manakala ibunya Nancy, berumur 34 tahun.

Kedua, doktor itu mengesyaki ini adalah angkara kerosakan genetik akibat pembiakan-dalaman.

Oleh kerana doktor tersebut memerhatikan ciri-ciri fizikal kedua ibu bapa Corbin yang mirip antara satu sama lain seperti, warna rambut merah yang sama, bermata biru serta memiliki tona kulit wajah yang sama.

Oleh kerana ciri-ciri fizikal mirip antara satu sama lain, doktor tersebut meminta supaya pasangan tersebut menyatakan dengan jelas di dalam laporan perubatan bahawa mereka bukanlah ‘saudara sedarah’.

Meskipun 2 faktor seperti yang disenaraikan doktor tersebut, nampaknya Josephine Myrtle Corbin sahaja yang mengalami kecacatan sebegini. Ini kerana ibu bapa Corbin mempunyai 7 orang anak yang lain dan mereka semuanya normal tanpa kecacatan.

Kemudian, barulah ia telah dikenalpasti bahawa Corbin mempunyai kondisi yang diberi nama dipygus.

Terdapat 3 faktor utama mengapa kondisi ini berlaku dan ia adalah seperti berikut; genetik, persekitaran (contoh: bahan kimia) dan teratogenik (kecacatan dalam perkembangan fisiologi) yang memberi kesan negatif terhadap pembentukan awal embrio.

Kecacatan dipygus adalah satu bentuk duplikasi caudal (*sebut kaudel) yang teruk dan ekstrem dimana paksi badan itu telah terduplikasi keseluruhannya pada bahagian caudal. *caudal merujuk kepada bahagian bawah badan.

Keadaan fizikal Corbin adalah hasil daripada paksi badan itu terpisah menjadi dua. Kesan daripada duplikasi ini, menjadikan Corbin mempunyai 2 struktur pelvis terletak sebelah-menyebelah antara satu sama lain.

Dengan setiap pelvis tersebut, Corbin mempunyai 1 set kaki menjadikan beliau memiliki 2 set kaki. 1 set kaki yang genit / kecil tersebut terletak bersebelahan, manakala 1 set kaki yang bersaiz normal mengapit kaki genit itu tadi.

Walaubagaimanapun, terdapat kecacatan pada salah satu daripada kaki bersaiz normal itu tadi. Keadaan yang diberi terma Congenital Talipes Equinovarus, atau lebih dikenali sebagai ‘clubfoot’. Suatu kondisi dimana kaki ‘berputar’ masuk ke dalam kerana terdapat ketegangan pada tendon Achilles.

Selain daripada mempunyai 2 pelvis dan 2 set kaki, Corbin juga mempunyai 2 sistem/organ peranakan (luaran dan dalaman) serta 2 sistem/organ perkumuhan. Ini menyebabkan Corbin juga turut mempunyai 2 faraj dan 2 rektum.

Menurut jurnal perubatan ditulis oleh seorang doktor yang mengkaji kondisi Corbin, merekodkan bahawa beliau mampu untuk menggerakkan kaki genitnya.

Populariti Myrtle Corbin

Kerjaya Corbin sebagai seorang ‘penghibur’ bermula pada tahun 1881, apabila beliau berumur 13 tahun. Corbin mengambil bahagian dalam pertunjukan sampingan dalam acara-acara besar serta menggunakan nama gelaran “The Four Legged Girl From Texas”.

Perkara ini dimulakan oleh bapanya terlebih dahulu dengan ‘memperagakan’ keanehan fizikal anaknya pada jiran-jiran tetangga yang ingin tahu dan melihat lebih dekat lagi keadaan Corbin. Bapanya menggunakan kesempatan ini dengan mengenakan caj bayaran pada individu-individu tersebut.

Menyedari bahawa ‘pertunjukan’ ini berpotensi menjadi publisiti serta sumber wang kepada keluarga, bapa Corbin mula mencetak dan mengedarkan lembaran promosi serta meletakkan iklan pada surat khabar untuk orang ramai melihat pertunjukan tersebut.

Dikhabarkan bahawa di pertunjukan ini lah Corbin menempa namanya dan menjadi semakin popular serta menjadi bahan bualan orang ramai. Ini membantu Corbin memperoleh pendapatan sebanyak 450 dollar seminggu (*mewah dan lumayan pada zaman ni).

Oleh kerana populariti Corbin yang meningkat naik, akhirnya Corbin menerima pelawaan P.T.Barnum untuk menjadi tarikan di dalam pertunjukan aneh beliau. Setelah 4 tahun bersama-sama dalam pertunjukan tersebut, Corbin akhirnya bersara dari industri.

Kehidupan Selepas Bersara

Setelah bersara, Corbin berumur 18 tahun pada ketika itu, telah jatuh cinta pada seorang doktor bernama Clinton Bicknell. Dan pada 19 tahun, Corbin telahpun berkahwin.

Setahun selepas itu, pada musim bunga 1887, Corbin mendapat tahu bahawa beliau mengandung. Corbin mengunjungi sebuah klinik di Blountsville, Alabama merungut sakit pada sebelah kiri badan, demam, sakit kepala, serta hilang selera makan.

Semasa 3 bulan pertama mengandung, Corbin jatuh sakit dan perkara ini menyebabkan doktor terpaksa menggugurkan kandungan beliau.

Meskipun begitu, tidak lama kemudian Corbin akhirnya telah melahirkan 4 orang cahaya mata sihat dan normal sepanjang kehidupan beliau. Corbin meneruskan hidup seperti normal bersama keluarga beliau dan menetap di Texas.

Pada tahun 1928, Corbin akhirnya meninggal dunia akibat jangkitan bakteria streptokokkus pada kulit. Beliau berumur 60 tahun pada ketika itu. Walaupun jangkitan dihidapi Corbin mudah diubati pada zaman moden ini, waktu itu tiada rawatan antibiotik yang tersedia.

Pada 6 Mei, 1928, keranda Corbin telah ditanam serta dituangkan konkrit keatasnya. Ahli keluarga menunggu sehingga konkrit tersebut kering sepenuhnya sebelum beredar dari tempat itu kerana khuatir kubur tersebut akan digali perompak kubur.

Ini kerana, terdapat beberapa individu seperti doktor dan pengusaha pertunjukan yang menunjukkan minat untuk memperoleh mayat Corbin. Malah ada diantara mereka yang sanggup menawarkan ganjaran wang untuk mendapatkan legasi peninggalan terakhir (*mayat) Josephine Myrtle Corbin, “Gadis Berkaki-Empat Dari Texas”.

Kredit:

The Story Of Myrtle Corbin, P.T. Barnum’s “Four-Legged Girl From Texas”. Retrieved from: https://allthatsinteresting.com/myrtle-corbin

An extremely rare case of classic complete caudal duplication: Dipygus. Retrieved from: https://www.ncbi.nlm.nih.gov/pmc/articles/PMC4155636/

Sideshow World, Josephine Myrtle Corbin. Retrieved from: http://www.sideshowworld.com/76-Blow/Myrtle/Corbin-1.html

She had one husband, four children, and four legs. Retrieved from:http://www.appalachianhistory.net/…/she-had-one-husband-fou…


Tembok Besar Misteri Di Siberia Ditemui Oleh Pakar Arkeologi

Terdapat sebuah benteng gergasi yang melindungi Pergunungan Altai dari serangan gasar di utara, ujar ketua pasukan arkeologi Profesor Andrey Borodovsky. Kompleks tembok yang kini hampir terselindung sepenuhnya dari mata kasar ini dipercayai dibina pada era di mana Tembok Besar China dan Tembok Hadrian didirikan.

Di sebalik lapisan-lapisan rumput yang tebal, saintis menemukan batu-batuan besar binaan manusia. Enam baris tembok selari ini berfungsi untuk mengehadkan laluan keluar-masuk ke Gunung Altai dari arah utara melalui lembah di Sungai Katun. Ukuran lebar tembok ini kira-kira 10 meter sementara tingginya pula mencecah 8 meter.

Sejarahwan masih belum mengetahui siapakah yang bertanggungjawab membina benteng gergasi ini.

“Di bahagian timur tembok ini terdapat sebuah gerbang yang luas. Gerbang ini dihimpit pada lereng gunung oleh sebuah lagi tembok, yang membentuk laluan timur-barat lembah Katun.”

Secara keseluruhan, terdapat sembilan buah tembok yang bersambungan di lereng gunung berkenaan. Profesor Andrey Borodovsky berkata, “Tembok-tembok ini jelas sekali dibuat untuk menyekat pergerakan manusia dan melorongkan mereka ke laluan yang dikehendaki oleh pembinanya.”

Dengan demikian, akses dari steppe ke kawasan gunung yang merupakan kediaman bagi sejumlah tamadun purba, seperti kaum Pazyryk, dapat dikawal.

Sebahagian tembok ini telah musnah akibat pembinaan jalan raya Chuya pada zaman tzar, di mana kawasan tersebut menjalani modenisasi di bawah pemerintahan Stalin. Bahagian barat benteng ini turut musnah apabila kampung moden Souzga dilebarkan.

“Bukan mudah untuk dapatkan gambar tembok ini dalam keadaan yang boleh dilihat,” kata Andrey Borodovsky. “Gambar-gambar satelit juga tidak banyak membantu.”

Apapun, Prof Borodovsky bertegas melaksanakan analisa geofizikal di mana imbasan yang dibuat menunjukkan bahawa struktur yang ada di situ adalah binaan manusia. Beliau mengumumkan perancangan untuk melaksanakan penyelidikan lanjut pada tahun hadapan (2018) di tapak berkenaan, tapak yang bernilai dan signifikan buat sejarah (walaupun keluasannya tidaklah besar, dengan ukuran panjang sekitar 1km setakat yang telah dikenal pasti).

“Analisa geofizik sudah jelas mengesahkan bahawa tembok Souzga dibina oleh manusia,” kata ketua penyelidik kepada The Siberian Times.

Setakat ini, bukti arkeologi berupa rangka manusia di kawasan sekitar tembok berkenaan merujuk kepada rangka milik manusia di zaman pertengahan. Namun, penyelidik dari Institusi Arkeologi dan Etnografi di Novosibirsk mempercayai bahawa bukti yang dapat mengesahkan usia pembinaan tembok itu yang jauh lebih awal akan ditemui kelak.

“Bukan mudah untuk menentukan usia pembinaan struktur sebegini, atau masa tepat di mana ia dibina. Namun, saya percaya tembok ini dibina sekitar milenium pertama Sebelum Masihi – permulaan era baru. Iaitu Zaman Besi atau mungkin Zaman Gangsa. Namun, saya lebih cenderung mengatakan ianya Zaman Besi. Saya mendasarkan kenyataan ini pada hakikat bahawa ia merupakan zaman di mana banyak pembinaan dilakukan di seluruh dunia, misalnya Tembok Hadrian. Masalah yang kami hadapi sekarang adalah satu-satunya penemuan arkeologi yang dapat kami peroleh di kawasan sekitar tembok setakat ini berusia tidak lebih dari zaman pertengahan.

“Namun, saya percaya bahawa pada Zaman Pertengahan, tiada komuniti yang cukup besar di kawasan ini yang mampu membina tembok seampuh ini. Lagipun, tidak wujud sebarang keperluan untuk membangunkan benteng pertahanan seperti ini kerana pada Zaman Pertengahan, bermacam-macam komuniti kecil berselerakan di merata tempat.”

Pertama sekali, kehadiran sumber manusia yang banyak pada era ini, berikutan perkembangan ekonomi penghasilan. Kedua, konflik ketenteraan yang semakin memburuk dan peningkatan signifikan pada skalanya. Ketiga, pembentukan negara besar dan entiti-entiti proto negara, yang mempunyai sempadan ekonomi, budaya dan politik dan kesemua sempadan ini adalah untuk… memisahkan dunia mereka dari orang asing.”

Andrey Borodovsky berkata, “Kesemua tembok pertahanan yang mengagumkan di Eurasia dibina pada permulaan milenium pertama Sebelum Masihi sehingga awal separuh pertama milenium pertama Masihi. Era ini dikenali sebagai Zaman Gangsa Lewat dan Zaman Besi Awal, antara lain melibatkan era suku kaum Hun yang berada di ambang Perpindahan Besar. Pembinaan benteng sebegini berkemungkinan disebabkan beberapa faktor.

Tidak tinggal juga antara yang kita kenang adalah struktur pertahanan ampuh seperti Tembok Ular yang terbentang di Ukraine, bermula dari bandar Zmiiv di timur hingga ke Podolia di barat, di mana pembinaannya dimulakan pada Zaman Gangsa Lewat.”
“Kita kenal benar Tembok Besar China yang dibina selama beberapa kurun, di mana batu asasnya dimulakan pada kurun ke-3SM. Begitu juga dengan Tembok Hadrian di Britain yang dibangunkan pada zaman kemunduran Empayar Rom.

TERJEMAHAN:

Anna Liesowska. (16 Ogos 2017). Discovered: The Great Wall of Siberia Dating to 1st millennium BC. Ancient Origins. https://www.ancient-origins.net/news-history-archaeology/discovered-great-wall-siberia-dating-1st-millennium-bc-008613


Raja-Raja Melayu Dan Politik

MALAYSIA merupakan salah satu negara daripada 10 buah negara Asia Tenggara yang masih mengekalkan sistem beraja yang merangkumi perlembagaan dan bersifat istiadat. Tiga negara lain adalah Thailand, Brunei dan Kemboja. Tanah Melayu pada mulanya dicadangkan penubuhan Malayan Union menghapuskan sistem beraja namun mendapat tentangan hebat orang Melayu dan ancaman komunis.

Britain akhirnya terpaksa akur dan menubuhkan sistem Raja Berpelembagaan dan Demokrasi Berpalimen. Semasa penubuhan Malaysia, sistem Beraja ini diterima oleh semua lapisan masyarakat. Yang Dipertuan Agong mempunyai kedaulatan ke atas Pulau Pinang, Melaka, Sabah, Sarawak dan Singapura pada ketika itu.

Setiap negara di dunia ini tidak terlepas dari sistem politik. PADA 16 Jun 2015, Sultan Pahang, Sultan Ahmad Shah yang juga Yang DiPertuan Agong yang kesembilan bertitah bahawa Raja-raja Melayu tidak berpegang pada sebarang fahaman politik kepartian dalam urusan pentadbiran dan pemerintahan negara. Baginda bertitah lagi, Raja-raja Melayu dan Yang di-pertua Negeri adalah bersifat berkecuali dalam kedua-dua urusan itu.

Perkara ini tentu saja menarik untuk difahami dan diteliti dengan lebih lanjut. Apakah benar sistem pemerintahan beraja yang merupakan sistem pemerintahan tertua serta berada di lapisan tertinggi dalam struktur sosial masyarakat Melayu tradisional itu benar-benar bebas dari sebarang campur tangan politik?

Sejarah yang telah tertulis tidak akan boleh diubah semula. Hanya boleh dijadikan panduan dan iktibar pada mereka yang mengambil pengajaran. Memetik kata-kata seorang penulis dan penyair English, George Santayana, “Mereka yang melupai sejarah, pasti akan mengulanginya semula.”

Sejarah telah pun membuktikan. Pada 1 April 1988, rakyat telah mendapat tahu tentang wujudnya perselisihan di antara Istana Kelantan dengan Datuk Mohammed Yaakub, Menteri Besar negeri itu. Puncanya kerana pihak Istana dikatakan tidak sebulu dengan pemerintahan Tun Dr. Mahathir Mohammed.

Pokok tidak akan bergoyang sekiranya tiada angin. Begitu juga dengan khabar angin. Mengapa disebut sebagai khabar angin? Kerana sifat angin itu sendiri yang pada satu masa boleh bertiup sepoi-sepoi bahasa, dan pada lain waktunya, boleh mengganas serta memusnahkan harta benda malah boleh sampai tahap meragut nyawa. Khabar angin juga sifatnya boleh menjadi fitnah dan disampaikan dari satu mulut ke mulut yang lain. Dan hal yang dipanjang-panjangkan itu tentunya ditokok tambah dan mempunyai pelbagai versi.

Politik Istana Kelantan dengan kerajaan pada ketika itu dikatakan telah dimainkan oleh Tengku Razaleigh Hamzah, yang mempunyai hubungan kekeluargaan dengan Sultan Kelantan. Sultan Ismail Petra. Permaisuri Sultan Kelantan itu adalah anak saudara Tengku Razaleigh Hamzah atau nama panggilannya Ku Li.

Pihak Istana Kelantan pada waktu itu tentunya sedar. Menurut perkara 38(6) Perlembagaan Persekutuan, anggota Majlis Raja-Raja boleh bertindak menurut budi bicara mereka dalam apa-apa prosiding yang berhubungan dengan fungsi berikut antaranya, “Memberikan nasihat mengenai apa-apa pelantikan.”

Rakyat Perak yang sedar dengan sejarah politik negeri tentunya tidak akan pernah lupa bagaimana Almarhum Baginda Sultan Perak menunjukkan protes supaya Menteri Besar ketika itu, Allahyarham Tan Sri Ghazali Jawi yang memegang dua kali jawatan Menteri Besar buat pertama kali pada tahun 1957 sehingga 1960, dan kali kedua bermula pada tahun 1974 sehingga 1977 itu dipecat dari jawatannya.

Almarhum juga memprotes sambil mengeluarkan kenyataan bahawa baginda tidak akan bercukur selagi Allahyarham Tan Sri Ghazali masih memegang jawatan Menteri Besar. Tun Dr Mahathir telah gagal dalam menyelesaikan masalah tersebut apabila akhirnya, Allahyarham Dato Seri Wan Mohamed bin Wan teh dilantik sebagai Menteri Besar Perak yang ketujuh.

Selesai perlantikan tersebut, barulah Almarhum Baginda Sultan Idris Al-Mutawakkil Alallahi Shah II, Sultan Perak ke 33 yang memerintah selama 21 tahun antara 5 Januari 1963 sehingga 31 Januari 1984 itu berkenan untuk mencukur janggut di dalam satu upacara.

Peristiwa pahit ini telah membuktikan bahawa Pihak Istana boleh memprotes dan menunjukkan kuasa apabila tidak berkenan dalam satu perkara sehinggakan rakyat merasakan, apabila terdapat persengketaan antara pihak Istana dan parti pemerintah, pihak Istana akan sentiasa menang.

Peristiwa penglibatan pihak Istana Perak dalam politik negeri nampaknya berulang kembali. Pilihan raya umum ke -12 menyaksikan kebangkitan gelombang rakyat dalam keghairahan mengubah pucuk pimpinan kerajaan. Maka telah wujudlah satu persefahaman yang dipanggil Pakatan Rakyat pada 1 April 2008 setelah mesyuarat antara ketiga-tiga parti melibatkan Parti Keadilan Rakyat, Parti Tindakan Demokratik dan Parti Islam Se-Malaysia di Petaling Jaya.

Pilihan raya umum ke-12 juga menyaksikan parti pemerintah, Barisan Nasional telah dinafikan majoriti 2/3 dan hanya boleh membentuk kerajaan pusat dengan majoriti asas –lebih daripada ½ jumlah kerusi, tetapi kurang daripada 2/3 jumlah kerusi. Kekalnya tampuk pemerintahan Barisan Nasional pada pilihan raya kali ini kerana masih mampu memenangi hati pengundi di negeri Sabah, Serawak dan Johor.

Negeri yang penduduknya berubah angin memberikan undi pada Pakatan Rakyat adalah negeri Kedah, Kelantan, Pulau Pinang, Selangor dan Perak. Negeri Perak menarik untuk diperkatakan selepas negeri itu yang pada mulanya diterajui oleh Menteri Besar dari Pakatan Rakyat berubah tangan menjadi milik Barisan Nasional.

Semuanya bermula pada 4 Februari 2009 setelah Timbalan Perdana Menteri Datuk Seri Najib Tun Abdul Razak ketika itu mengumumkan bahawa Barisan Nasional kini boleh membentuk kerajaan apabila tiga ADUN dari PKR dan seorang ADUN dari DAP keluar parti dan menjadi ADUN BEBAS.

Almarhum Sultan Azlan Shah, menangguhkan keputusan membubarkan DUN Perak seperti yang diminta oleh Datuk Seri Mohamad Nizar Jamaluddin dari pakatan. Almarhum Sultan Azlan Shah dikatakan berada di Kuala Lumpur. Walaubagaimanapun sejak 2008, banyak acara Istana, dimainkan peranannya oleh Raja Nazrin.

Menariknya, Najib Tun Razak yang baru dilantik sebagai pengerusi perhubungan UMNO Perak yang baru, telah menghadap Almarhum Sultan Azlan Shah di Istana Kinta yang terletak di Jalan Harimau, Ipoh, Perak. Pokok Demokrasi, mendapat nama setelah 27 anggota Dewan Undangan Negara Perak dari Pakatan Rakyat mengadakan persidangan di bawah pokok.

Usul yang diluluskan adalah menyatakan sokongan kepada Datuk Seri Mohamad Nizar Jamaluddin adalah Menteri Besar yang sah, membubarkan DUN bagi diadakan semula pilihan raya dan mengesahkan keputusan speaker V. Sivakumar melarang Datuk Seri Dr Zambry Kadir dan enam anggotak exco kerajaan dari menghadiri persidangan dewan.

Namun di akhirnya sekali lagi sejarah telah membuktikan. Pertikaian dengan pihak Istana, tidak akan mampu untuk dimenangi setelah pada 9 Februari 2010, diumumkan bahawa Mahkamah Persekutuan yang diwakili oleh lima panel hakim iaitu Presiden Mahkamah Rayuan Tan Sri Alauddin Mohd Sheriff, Ketua Hakim Malaya Tan Sri Ariffin Zakaria dan Hakim-Hakim Datuk Zulkefli Ahmad Makinuddin, Datuk Wira Ghazali Mohd Yusof dan Datuk Abdul Hamid Embong bersetuju dengan keputusan Mahkamah Rayuan bahawa Datuk Seri Dr Zambry Kadir ialah Menteri Besar Perak Baharu.

Mendiang Karpal Singh mempersoalkan peranan Istana dalam hal ini. Mendiang mengatakan bahawa Almarhum Sultan Azlan Shah, yang mempunyai pendidikan undang-undang di University of Nottingham, United Kindom dan mendapat Ijazah Sarjana Muda Undang-undang pada tahun 1953 tentunya lebih arif mengenai sesuatu undang-undang setelah tindakan tersebut dianggap tidak mengikuti artikel 16 (6) Undang-Undang Tubuh Negeri Perak.

Sejarah jelas membuktikan penglibatan keluarga DiRaja dalam bidang politik. Tengku Razaleigh atau Ku Li, Tengku Datuk Azlan yang pernah terlibat dalam parti politik serpihan, Semangat 46, dan tentutnya Perdana Menteri kita yang pertama, Tunku Abdul Rahman Putra Al-Haj ibni Almarhum Sultan Abdul Hamid Shah, yang pernah berjuang bersama Semangat 46.

Raja yang adil dalam setiap perkara, tentunya akan disayangi oleh rakyat jelata. Rakyat sekarang tidak lagi hidup dalam zaman Hang Tuah. Setiap perintah Raja haruslah malah jatuh kepada wajib diikuti walaupun salah. Yang DiPertuan Agong juga tidak lagi mempunyai imuniti atau kekebalan daripada proses kehakiman selepas pindaan dibuat kepada perlembagaan pada tahun 1993.

Walaubagaimanapun, suara daripada pihak Istana masih diperlukan oleh rakyat. Seperti Titah Sultan Selangor, Sultan Sharafuddin Idris Shah yang murka dengan Ahli Parlimen Subang, R Sivarasa kerana telah menyampaikan ceramah politik di dalam Masjid An-Nur Kampung Melayu Subang di Klang.

Sultan Nazrin Shah yang dimasyurkan sebagai Sultan Perak pada 2014 turut bertitah menyentuh keadaan semasa. “Rasuah berleluasa, sistem cukai tinggi diperkenalkan, mengakibatkan para pedagang beralih ke pelabuhan lain.”  Sultan Nazrin bertitah pada Istiadat Menghadap Sembah Taat Setia dan Penganugerahan Darjah Kebesaran Negeri Perak.

Sultan Johor, Sultan Ibrahim ibni Almarhum Sultan Iskandar pula bertitah agar arahan perlaksanaan cukai barangan dan perkhidmatan (GST) terhadap kerajaan negeri dan kerajaan tempatan mendapat pengecualian daripada kerajaan persekutuan. Baginda bertitah mengenai perkara tersebut pada perasmian Pembukaan Persidangan Ketiga Dewan Undangan Negeri Johor ke 13 di Bangunan Sultan Ibrahim.

Penglibatan Istana dalam menegur kepimpinan negara tanpa perlu masuk ke kancah politik seharusnya disambut dengan baik. Tengku Mahkota Johor, Tunku Ismail Idris, dalam luahan hatinya yang terbaharu membayangkan betapa gelisahnya Baginda dengan situasi yang sedang melanda negara ketika ini.

Hal seperti ini membuatkan rakyat jelata berasa senang hati kerana masih ada golongan Istana yang mengambil berat hal negara dan berani bersuara mewakili lidah rakyat. Golongan Istana seharusnya lebih dekat dengan jiwa rakyat dan bukan hanya bersemayam di Istana sahaja.

Rakyat sekarang bukan lagi seperti dahulu. Institusi DiRaja harus memainkan peranan untuk lebih dekat dan mendengar serta merasai keluhan rakyat marhaen yang semakin hari, semakin terhimpit dengan bermacam perkara. Sudah tentu, wujud suara-suara halus yang mulai mempersoalkan tentang kepentingan institusi DiRaja sekiranya terus menerus dilihat tidak bersuara dan bersedia mendengar nadi keluh rakyat marhaen.

Yang Dipertuan Agong ke 15, Sultan Muhammad V dari negeri Kelantan begitu disanjung dan dihormati oleh rakyat berbilang kaum. Bukan saja Baginda dilihat mesra dan berjiwa rakyat, tetapi sejarah dirinya yang mendekatkan diri pada ulama seperti Allahyarham Tuan Guru Nik Abdul Aziz Nik Mat. Baginda dilihat sebagai seorang yang bukan saja mencuba untuk mendekatkan dirinya dengan rakyat apabila menghadiri jemputan tetapi seorang pemimpin yang mendekatkan dirinya dengan Maha Pencipta.

Raja dan rakyat berpisah tiada. Institusi DiRaja umpamanya sebatang pokok yang akarnya adalah rakyat jelata. Kukuh dan kuatnya sebatang pokok itu bergantung kepada akarnya. Seperti titah Baginda Sultan Pahang, Sultan Ahmad Shah, diharapnya tidaklah lagi sejarah berulang kembali, di mana pihak Istana mencampuri urusan politik negara dan berpihak kepada satu-satu parti politik.

Cukuplah sudah kejadian di mana pihak Istana dan parti pemerintah mempunyai konflik. Janganlah kerana gajah sama gajah berjuang, pelanduk mati di tengah-tengah. Pujangga Melayu ada menyebut, “Raja adil raja disembah, raja zalim raja disanggah,”

Daripada Iyadh bin Himar RA katanya, aku ada mendengar Rasullulah SAW bersabda, “Antara ahli syurga itu ada tiga golongan iaitu pemerintah yang bersifat adil dan dikurniakan taufiq, orang yang berperasaan kasih sayang serta berhati lembut kepada setiap kaum kerabat dan sesama Islam, orang yang tidak suka meminta-minta dan berusaha mengelak daripada meminta-minta sedangkan ianya mempunyai keluarga yang ramai.


Alp Arslan: Sultan Yang Membalut Tubuhnya Dengan Kain Kafan

Sultan Alp Arslan yang merupakan sultan yang ke-2 dari kesultanan Seljuk Utama telah menunjukkan kekuatan yang luar biasa dalam Pertempuran Manzikert.

Sultan Alp Arslan dibantu oleh perdana menteri hebat dalam sejarah Dinasti Seljuk, iaitu Nizam al-Mulk yang akhirnya terbunuh di tangan pasukan Hashasin.

Setelah berperang dan memenangi dalam pertempuran di Iconium maka tentera Turki Seljuk yang terselamat seramai 15 ribu orang di bawah pimpinan Sultan Alp Arslan menuju ke kota Thabaristan.

Berita tentang kekuatan Sultan Alp Arslan yang melemah dengan jumlah tentera yang sedikit membuatkan pemimpin empayar Byzantium, Maharaja Romanus IV mengumpulkan tenteranya untuk menyerang & mengambil kembali wilayah mereka yang ditawan oleh Turki Seljuk.

Pertengahan tahun 1071M, Maharaja Romanus IV memimpin tentera 40,000 tentera yang terdiri dari pasukan:

a) 35 ribu orang tentera dari Kurkh, Frank & Saxon.

b) 15 ribu tentera dari wilayah Timur yang masih di bawah jajahan empayar Byzantium.

Pada bulan Jun 1071M, pasukan Maharaja Romanus IV tiba di Sebasteia (terletak berhampiran Theodopolis) & mendirikan perkhemahan di sini.

Di sini Maharaja Romanus IV mengambil kata putus untuk maju & menawan Kapadokia, separuh wilayah Khurasan & sebahagian wilayah Iraq sehingga ke Syam.

Penyerangan ini menyebabkan terbatalnya perjanjian gencatan senjata ke-2 antara Seljuk-Byzantium 1071M. Setelah itu, pasukan Byzantium menuju ke Tasik Van bertujuan merebut kembali kota Manzikert & kota kubu Khilat milik Sultan Alp Arslan.

Di sini pasukan Byzantium berpecah kepada dua pasukan iaitu :

a) Pasukan pertama pimpinan Maharaja Romanus IV meneruskan perjalanan & menyerang kubu-kubu milik Sultan Alp Arslan.

b) Pasukan kedua pimpinan Joseph ( Yusuf ) Tarchaneiotes menuju ke kota benteng Khilat bersama para pengawal Varangians yang mengiringi pasukan tentera Pechenegs & Frank.

Hasrat Maharaja Romanus untuk menawan kota kubu Khilat & menguasai kota Manzikert adalah bertujuan untuk mendirikan markas di sini & melancarkan serangan ke atas Sultan Alp Arslan yang sibuk berperang melawan Dinasti Fatimiyyah di Persia.

Tetapi sangkaan Maharaja Romanus bahawa Sultan Alp Arslan yang sedang berperang di Persia adalah terpeleset, kerana pada ketika itu pasukan Sultan Alp Arslan sedang berada di Syria.

Berita tentang penaklukan & penjarahan yang dilakukan oleh pasukan Byzantine ke atas wilayah Turki Seljuk, membuatkan Sultan Alp Arslan murka, maka baginda berangkat dari Syria & ketika tiba di Mosul, pasukannya ditambah seramai 14,000 tentera serta mendapat pasukan bantuan dari Azerbajian.

Pasukan Byzantium pimpinan Joseph Tarchaneiotes dikalahkan oleh pasukan Sultan Alp Arslan & mereka berundur ke Melitena.

Pada ketika ini, Maharaja Romanus belum mengetahui kekalahan pasukan Byzantium yang ke kota Khilat, lalu Joseph tidak menyertai Maharaja Romanus dalam ekpedisi menawan Manzikert.

Pada bulan Ogos 1071M tentera Byzantium di bawah pimpinan Maharaja Romanus menawan kota Manzikert tanpa pertempuran yang sengit & mendirikan markas tentera di sini sebelum melancarkan serangan ke atas Sultan Alp Arslan.

Pasukan perisik Byzantium mengkhabarkan kepada Maharaja Romanus tentang keberadaan pasukan Turki Seljuk yang berkhemah berhampiran dengan kota Manzikert.

Maharaja Romanus terkejut & ketika ini Sultan Alp Arslan menghantar utusan kepada Maharaja Romanus untuk membuat perjanjian damai iaitu:

a) Kota Edessa dikembalikan kepada Byzantium.

b) Byzantium menyerahkan kota Hierapolis kepada Turki Seljuk.

Perjanjian gagal & pertempuran tidak dapat dielakkan.

Pada tanggal 26/08/1071M atau 26 Zulkaedah 464H terjadi pertempuran Manzikert (Malazgirt) yang ketika itu sebahagian dari wilayah Baspranakia (Armenia) setelah solat Jumaat ketika para khatib sedang mendoakan kemenangan pasukan Sultan Alp Arslan (waktu ini dianjurkan oleh ahli fiqih, Syeikh Abu Nashr kepada Sultan Alp Arslan).

Dalam pertempuran ini, Sultan Alp Arslan & para tenteranya membaluti kain putih sebagai kain kafan pada tubuh & perisai mereka sebagai perangsang motivasi ketika berperang & bersiap sedia untuk syahid.

Dalam pertempuran ini, pasukan Byzantine dibahagikan kepada formasi 4 pasukan yang mana terdiri dari pasukan berkuda & pasukan pejalan kaki berperisai tebal iaitu:

1) Pasukan khusus seramai 15,000 dipimpin oleh Maharaja Romanus berada di hadapan.

2) Sayap kanan dipimpin oleh Jeneral Theothoro Attaliati yang terdiri daripada tentera Armenia, Scandinovia & Stavia.

3) Sayap kiri terdiri dari pasukan Yunani dipimpin oleh Jeneral Nikiforo Briennio.

4) Pasukan belakang (bantuan) terdiri daripada tentera Saxon & Frank pimpinan Jeneral Andronikus Doukas.

Pasukan Turki Seljuk hanya memakai formasi serangan bulan sabit & formasi ‘Hit & Run’ sepanjang pertempuran, yang menyebabkan pertahanan kebal pasukan tentera Byzantium hancur.

Formasi ‘Hit & Run’ adalah formasi di mana pasukan pemanah elit Turki Seljuk menyerang musuh dengan tembakan anak panah secara teratur & berundur serta maju secara rawak.

Formasi ini menyebabkan pasukan tentera Byzantium di sayap kanan & sayap kiri musuh hancur serta pasukan pimpinan Jeneral Andronikos Doukas melarikan diri dari medan perang bersama pasukannya.

Pertempuran ini tamat menjelang malam dengan kemenangan di pihak pasukan Sultan Alp Arslan & Maharaja Romanus IV berjaya ditawan.

Pertempuran ini menyebabkan Maharaja Romanus menyerahkan kota Anatolia, kota Edessa, kota Hierapolis & kota Manzikert kepada Sultan Alp Arslan mengikut perjanjian damai & Maharaja Romanus dibebaskan setelah ditahan selama 8 hari dengan membayar tebusan ke atas dirinya.

Maharaja Romanus dihantar pulang ke kota Konstantinopel diiringi oleh 100 orang tentera Mamluk di bawah arahan Sultan Alp Arslan.


Kekalahan Memalukan Dinasti Ming Kepada Monggol

Entah kenapa orang Mongol zaman dulu sering menjadikan raja atau pemerintah pihak musuh yang kalah per.ang di tangan mereka sebagai tawanan pe.rang. Mungkin kerana Mongol terikat dengan larangan menumpahkan darah keturunan raja.

Empayar Turki Uthmaniyah pernah terkenal dengan konflik bersejarah mereka dengan Empayar Timuriyyah yang berkemuncak dengan kekalahan Uthmaniyah dalam Pertempuran Ankara. Ia melibatkan tentera Uthmaniyah di bawah Sultan Bayezid I menentang tentera Timuriyyah di bawah Amir Timur.

Pertempuran ini sangat penting, kerana berikutan kekalahan Uthmaniyah dalam pertempuran ini, Sultan Bayezid I ditangkap dan dijadikan tawanan per.ang Amir Timur hingga baginda menemui ajalnya semasa berada dalam tawanan. Empayar Uthmaniyah dijadikan kerajaan bawahan Timuriyyah.

Berikutan dari kematian Sultan Bayezid, Empayar Uthmaniyah terjebak dalam vakum kuasa yang mengakibatkan empayar tersebut wujud tanpa pemerintah yang sah selama 10 tahun kerana perang saudara melibatkan para putera Bayezid yang berebut takhta berlangsung sepanjang tempoh itu.

Itu cerita di Turki. Manakala ketamadunan China juga turut mengalami hal yang hampir serupa, Dinasti Ming turut menghadapi musuh yang ada kaitan dengan keturunan Genghis Khan dalam sejarahnya.

Walaupun Amir Timur bukan keturunan Mongol yang tulen, tetapi dia berkahwin dengan wanita dari keturunan langsung keluarga emas Mongol atau keturunan Genghis Khan untuk mengabsahkan dirinya sebagai pemerintah Mongol.

Amir Timur adalah seorang yang berdarah Turki, Parsi dan Mongol, dan dia berasal dari klan bangsawan Barlas Timur. Kerana itulah dia tidak boleh memakai gelaran Khan seperti keturunan Borjigin, para pemerintah Empayar Timuriyyah menggunakan gelaran Amir, Mirza, dan Sultan.

Pada tahun 1449, Maharaja Zhentong yang baru berusia 21 tahun diyakinkan oleh penasihatnya, Wang Zhen, agar baginda mengepalai bala tentera Ming secara peribadi untuk menentang tentera Mongol semasa Krisis Tumu di sempadan Ming-Yuan Utara (China-Mongolia moden).

Walaupun ketika itu Mongol bukan lagi kuasa besar seperti zaman kebangkitannya sebelum itu, namun Maharaja Zhentong kalah teruk di tangan tentera Dinasti Yuan Utara (Mongol) dalam Pertempuran Tembok Tumu (sebahagian daripada Krisis Tumu).

Krisis Tumu merupakan pertikaian sempadan yang melibatkan Dinasti Ming dengan Dinasti Yuan Utara yang dipisahkan oleh Tembok Besar China setelah sekian lama pemerintahan bangsa Mongol di China ditumbangkan oleh Dinasti Ming dan orang-orang Mongol diusir kembali ke Mongolia.

Dalam pertempuran antara yang paling memalukan dalam sejarah China itu, tentera Ming dengan kekuatan setengah juta tentera dibawah perintah Zhentong dimusnahkan oleh tentera Mongol di bawah komander bernama Esen Taishi yang dianggar hanya sekitar 20,000 pasukan tentera berkuda.

Seluruh saki baki pegawai, tentera, menteri, petugas istana dan para penasihat yang masih ada termasuklah Wang Zhen, kesemuanya disembelih oleh tentera Esen Taishi, dengan mengecualikan Maharaja Zhentong sahaja.

Berikutan kekalahan itu, Maharaja Zhentong dijadikan tawanan pe.ra.ng oleh pihak musuh, berita ini telah menggegarkan seluruh Empayar Ming, dan krisis ini nyaris-nyaris menyebabkan Dinasti Ming yang diasaskan bangsa Han itu berkemungkinan akan runtuh sekali lagi.

Namun semua itu mungkin hanya akan berlaku jika seorang menteri yang mentadbir wilayah pemerintahan Ming yang bernama Yu Qian tidak bangkit mempertahankan ibu kota Ming dengan menentang kemaraan tentera Mongol dari gagasan Empat Suku Oirat.

Walaupun Maharaja Zhentong berada di dalam tahanan pihak musuh, baginda bergaul dan berkawan baik dengan Taisun Khan, Khan Agung yang memerintah Dinasti Yuan Utara ketika itu dan penasihat agungnya (taishi) Esen Taishi, orang yang bakal menggulingkan Taisun Khan tidak lama lagi.

Sementara itu, bagi meredakan kepanikan rakyat di China, adik lelaki Zhentong yang bernama Zhu Qiyu dilantik sebagai maharaja dengan memakai gelaran Maharaja Jingtai. Ini mengurangkan status diraja Zhentong dan dia diberi gelaran Taishang Huangdi (emeritus maharaja).

Maharaja Zhentong akhirnya dibebaskan setahun kemudian pada tahun 1450, tetapi apabila dia kembali ke China, dia segera dikenakan tahanan rumah oleh adiknya sendiri selama hampir tujuh tahun.

ia ditempatkan di bawah kawalan ketat di dalam istana selatan Kota Terlarang, dan segala hubungan komunikasi dia dengan orang luar akan dihalang oleh Maharaja Jingtai.

Putera sulung bekas Maharaja Zhentong, yang sepatutnya bakal menaiki takhta sebagai Maharaja Chenghua, dilucutkan gelaran putera mahkota dan digantikan oleh anak Maharaja Jingtai sendiri.

Tindakan keji ini amat mengecewakan Zhentong, tetapi pewaris takhta terbaru yang merupakan anak Maharaja Jingtai itu tiba-tiba meninggal dunia tidak lama kemudian.

Kerana terlalu sedih, Maharaja Jingtai jatuh sakit, dan bekas maharaja, Zhentong memutuskan untuk menggulingkan adiknya melalui rampasan kuasa istana.

Zhentong berjaya merebut kembali takhtanya lalu menukarkan nama gelaran dan eranya kepada yang baru iaitu Maharaja Tianshun (Kepatuhan kepada Syurga) dan terus memerintah Dinasti Ming selama tujuh tahun lagi.

Maharaja Jingtai diturunkan status dirajanya menjadi Pangeran Cheng dan dikenakan tahanan rumah sebelum tiba-tiba meninggal dunia, dipercayai dibu.nuh.

Setahun kemudian di Mongolia atau Dinasti Yuan Utara, Esen Taishi yang tidak layak memerintah kerana dia bukan dari keturunan klan Borjigin mahupun berdarah keturunan Genghis Khan, telah bertikam lidah mengenai isu pewarisan takhta dengan Taisun Khan.

Pada tahun 1453, selepas mengalahkan se.rangan ofe.nsif pasukan pengawal Taisun Khan, Esen Taishi mengisytiharkan dirinya sebagai Khan Agung untuk Empayar Yuan Agung selepas Taisun Khan terbu.nuh. Kemudian beliau melancarkan s.eran.gan terhadap Transoxiana, Tashkent dan Moghulistan.

Namun Esen Taishi mati dibun.uh tidak lama kemudian. Legasi Esen Taishi akan berlanjutan sehingga melahirkan suku Dzungar, salah satu suku Mongol di bawah cabang Mongol Oirat, yang akan pupus beberapa abad kemudian selepas dibantai pada skala yang besar oleh tentera Dinasti Qing.

Apakah persamaan di antara Pertempuran Ankara dengan Krisis Tumu? Kedua-duanya dimenangi oleh pemerintah yang ada kaitan dengan keturunan Mongol secara langsung atau tidak langsung. Kesan dari vakum kuasa Uthmaniyah dan Ming, mereka terpaksa menghadapi era perebutan kuasa.

Walaupun Sultan Bayezid I dan Maharaja Zhentong menjadi tawanan pe.ra.ng, kedua-dua pemerintah Turki dan China ini menerima layanan yang baik dari musuh masing-masing.

Kedua-dua peristiwa ini nyaris-nyaris menyebabkan Empayar Uthmaniyah dan Dinasti Ming mengalami kejatuhan sepenuhnya. Jarak garis masa kedua-dua peristiwa ini hanya berbeza sekitar 50 tahun saja.

Apa yang berbeza adalah, Sultan Bayezid I dan Maharaja Zhentong dijadikan tawanan per.a.ng, namun hanya Maharaja Zhentong saja yang tidak mati dalam tahanan.


Pengebumian Jenazah Covid-19 Berinspirasikan Pengebumian Mangsa Ebola

Banyak kes jangkitan Ebola di Afrika dan Sierra Leone berpunca daripada proses pengurusan mayat pesakit yang dijangkit Ebola. Mayat dicium, dimandikan tanpa mengetahui risiko yang ada semasa proses itu.

Antara punca penyebaran Ebola di Sierra Leone ialah proses pengebumian tradisional. Satu laporan siasatan, 28 orang yang positif virus ini menghadiri  majlis pengebumian pesakit ebola. 21 orang dilaporkan menyentuh mayat semasa proses pengebumian manakala baki 7 tujuh mempunyai kontak rapat dengan pesakit semasa masih hidup (Curran KG, Gibson, JJ, et al, 2014)

Banyak bomoh tradisional dan pengendali mayat terdedah kepada risiko jangkitan Ebola. Dilaporkan beberapa kes ahli keluarga bertindak sendiri untuk mengendalikan proses pengebumian kemudian dijangkiti Ebola. Ada juga kes sudah mati baru tahu positif Ebola, seperti kes seorang pastor di Sierra Leone pada tahun 2019.

Dulu ramai yang menyangka virus ini tersebar dan menjangkiti orang lain melalui udara. Jika difikirkan, mayat tidak batuk dan bersin, maka virus itu tidak akan tersebar. Hasil siasatan menunjukkan mayat pesakit Ebola mengandungi konsentrasi virus yang tinggi.

Virus juga boleh menjangkiti sesorang melalui cecair yang keluar dari mayat.Ini termasuklah darah, urin, najis dan air liur mayat. Maka garis panduan untuk mengendalikan mayat pesakit Ebola dikeluarkan dan dilaksanakan pada tahun 2017.

Cara pengurusan mayat pesakit COVID19 sama dengan garis panduan yang dikeluarkan oleh WHO memandang virus ini boleh menjangkiti orang yang menyentuh mayat.

Orang yang mengdendalikan proses pengebumian mestilah memakai peralatan perlindungan diri (PPE) penuh. Mayat mestilah diletakkan dalam beg plastik dan tanpa ruang masuk udara. Semuanya akan diuruskan oleh pihak hospital.

Kenapa dilakukan sebegitu?

Sepertimana yang saya tulis diatas, mayat pesakit mengandungi kosentrasi virus yang tinggi. Virus ini juga boleh tersebar melalui cecair yang keluar dari mayat. Maka penggunaan PPE dalam hal pengurusan mayat amat diperlukan. Khuatir sentuhan secara terus semasa mengendalikan mayat menyebabkan penyebaran virus ini.

Mayat diletakkan  didalam plastik supaya virus tidak terbebas keluar selepas ditanam. Kekhuatiran ini kerana virus itu boleh mencemarkan punca air bawah tanah seterusnya merebakkan virus ini lebih jauh. Belum ada laporan pencemaran sungai dengan virus Ebola namun perkara ini tetap menjadi kerunsingan.

Dalam satu eksperimen yang dilakukan terhadap subjek makmal, virus Ebola boleh bertahan dalam mayat subjek sehingga tujuh hari. Virus akan mati sepenuhnya bila seluruh sel mayat mati (NBC News, 2015). Masa untuk semua sel tubuh adalah berbeza untuk setiap mayat berdasarkan beberapa faktor, usia si mati, suhu tanah dan lain-lain.

Dalam garis panduan yang dikeluarkan Central of Disease Control and Prevention (CDC), ada pilihan untuk menanam mayat atau membakar mayat si mati. Sebarang sentuhan secara terus adalah tidak dibenarkan.  Ahli keluarga masih dibenarkan untuk melihat mayat namun bungkusan tidak boleh dibuka. Mayat orang muslim perlulah dikafankan dengan kain putih dan menggunakan plastik berwarna gelap.

Walaupun WHO dalam satu kenyataan bertarikh 24 Mac, belum ada kes jangkitan semasa pengendalian mayat pesakit COVID19. Langkah berjaga-jaga masih diambil memandangkan virus ini berada di tahap pandemik.

Virus COVID19 belum dijumpai penawar dan kajian tentang virus ini masih sedikit. Maka langkah berjaga-jaga mestilah dilakukan supaya virus ini tidak terus merebak.

India hari ini sedang kecoh kerana mayat seorang lelaki yang disahkan positif COVID selepas mayat itu selesai diuruskan. Italy juga merintih kerana tidak boleh menyentuh mayat ahli keluarga mereka sebagai tanda ucapan perpisahan.

Patuhlah kepada arahan Menteri Agama dan Menteri Kesihatan kita dalam hal ini. Kita perlu hentikan penyebaran virus pandemik ini.

Salam Takziah buat semua ahli keluarga mangsa.

RUJUKAN:


Achilles’ Heel: Kerana Tumit Badan Binasa

Ada satu peribahasa Bahasa Inggeris iaitu “Achilles’ heel “ yang bermaksud kelemahan terbesar seseorang yang hebat sehingga menyebabkan kegagalan. Dari segi harfiahnya, makna peribahasa tersebut ialah “ tumit Achilles”. Tapi siapa Achilles dan kenapa tumit yang dikaitkan dengan kelemahan?

Siapa Achilles?

Achilles ialah seorang watak yang wujud dalam mitos tamadun Yunani sebagai seorang jeneral p3rang yang terhebat terutamanya dalam P3rang Troy (Trojan W4r). Dia merupakan anak kepada Peleus dan Thetis.

Peleus ialah seorang raja manusia di Myrmidons manakala Thetis ialah seorang dewi sungai. Ada ramalan yang mengatakan bahawa kehidupan Achilles akan menjadi sama ada ‘seorang yang hebat dalam p3rang dan terkorban’ ataupun ‘seorang yang hidup susah dan tidak dikenali ramai’.

Sebagai seorang mak yang hidup kekal abadi, dewi Thetis ingin mengelakkan anaknya daripada m4ti seperti dalam ramalan. Thetis telah merendamkan Achilles yang masih bayi ke dalam Sungai Sphynx, sebuah sungai yang terletak dalam dunia kem4tian (Underworld) supaya Achilles akan menjadi kebal seluruh badan.

Thetis rendam seluruh badan Achilles kecuali hanya satu bahagian iaitu tumit kirinya sebab dia memegang tumit kiri Achilles sewaktu merendamnya. Oleh sebab itu, seluruh badan Achilles adalah kebal kecuali tumit kiri, kelemahan terbesarnya yang akan mengakibatkan kem4tiannya.

Trojan W4r

Dalam Trojan W4r, kerajaan Greece telah berp3rang dengan kerjaan Troy.  Achilles mengetuai salah satu pasukan tentera Greece dalam p3rang tersebut. Kehebatan dan kekebalan Achilles membuatkan setiap siri pep3rangan Troy selama 10 tahun yang disertainya memberi kemenangan kepada pasukan tenteranya. Tiada siapa yang dapat kalahkannya.

Namun pada satu ketika, kawan baik Achilles, Patroclus telah dibvnuh oleh Hector, pahlawan terulung Troy. Kejadian tersebut telah menyebabkan Achilles mengamuk dan bertindak kejam dengan semua tentera Troy sampailah dia berjaya jumpa Hector dan membvnuhnya.

Ini menyebabkan adik Hector yang penakut, Paris berdendam dengan Achilles. Dengan bantuan daripada dewa Apollo, Paris berjaya untuk membvnuh Achilles dengan memanah tepat pada tumit kirinya semasa dia berada di dalam kota Troy.

Oleh itu, daripada kisah tersebut muncullah peribahasa “Achilles’ heel” yang menggambarkan kelemahan terbesar seseorang yang kuat.

Artikel dikirimkan oleh Ajmal Mustafa untuk The Patriots.


Selamat Hari Lahir Wahai Galileo!

Pada tahun 1613 M, anak murid Galileo, Benedetto Castelli pernah dijemput makan oleh pembesar keluarga Medicci. Masa itu dijemput juga para profesor Aristotelian dalam bidang falsafah.

Masa tengah makan, para profesor ini beritahu kepada pembesar ini yang model alam Coppernicus (heliosentrism) bercanggah dengan wahyu.

Castelli balas pandangan itu dengan menyatakan bahawa persoalan saintifik patut dijawab dengan kaedah empirikal dan wahyu terbuka dengan tafsiran.

Kalau terdapat fakta saintifik yang bercanggah dengan wahyu, bukan wahyu yang silap, tetapi tafsiran manusia ke atas wahyu.

Grand Duchess Christina tak puas hati dengan jawapan Castelli. Castelli tulis surat pada Galileo macam mana nak hadapi situasi macam ini. Galileo agak terkejut juga sebab dia tak mahu ada kontroversi dengan para pembesar.

Tapi Galileo tetap tegaskan kepada anak muridnya supaya jangan takut dengan kontroversi dan pertahankan kebenaran.

Surat tersebut menimbulkan kontroversi yang lebih besar. Galileo tulis sendiri surat kepada Grand Duchess Christina untuk menghilangkan percanggahan antara wahyu dan sains empirikal.

Dalam surat tersebut, Galileo kata musuh-musuhnya lebih suka berpegang pada pendapat sendiri daripada kebenaran. Dia menambah lagi yang sistem heliosentrik adalah realiti dan sistem yang sebenar.

Galileo juga cakap kebenaran Bible selalunya samar-samar dan sukar untuk dikorek kebenarannya yang sebenar.

Jadi, ia terbuka dengan kelemahan tafsiran manusia. ‘Kebenaran’ Bible nampak bodoh apabila ia disebut oleh orang bodoh dan tak berpendidikan.

Kemudian, Galileo membuat kenyataan yang menyebabkan dia dicop sebagai pelaku bida’ah (heresy). Dia kata, tafsiran ahli matematik adalah selari dengan wahyu, bukan tafsiran ahli-ahli teologi.

Gereja Katolik belum bersedia menerima ahli matematik sebagai penafsir Bible. Mereka juga belum bersedia menerima sistem heliosentrik.

Ramai para paderi mula mengecam Galileo dan anak-anak muridnya. Ahli matematik masa itu digelar sebagai pengikut syaitan.

Siri-siri perdebatan berlaku antara Galileo dan Gereja. Galileo terus mempertahankan heliosentrism. Akhirnya, Galileo dipaksa menghadap Gereja Vatikan di Rom untuk proses Pasitan (Inquisition).

Inquisition ini semacam seksaan yang dikenakan ke atas seseorang supaya kembali semula ke ajaran Kristian Katolik.

Sampai di sana, Galileo dipaksa untuk tidak berpegang, mempertahankan dan mengajar tentang heliosentrism dengan apa cara sekalipun.

Pada akhirnya dengan keadaan tubuhnya yang sakit, umurnya yang tua dan perasaan takut, Galileo terpaksa membuat pengakuan supaya meninggalkan heliosentrism di hadapan perhimpunan para paderi. Malah, Galileo mengutuk heliosentrism.

Kemudian, Galileo dipenjarakan di rumahnya sendiri seumur hidupnya. Karyanya diharamkan. Akhirnya, Galileo meninggal dunia.

Sewaktu tahun kematian Galileo, Isaac Newton dilahirkan. Kematian saintis agung telah melahirkan saintis agung yang lain.

Selamat Hari Lahir, Galileo (15 Februari)!


Aman Shah: Kisah Penyelewengan Yang Terbongkar Akibat Kemegahan Diri

Siapa sangka seorang jejaka muda yang berusia 24 tahun mampu mengsonglap wang milik syarikat perbankan majikannya untuk memuaskan nafsunya dalam mengumpul kereta mewah dan menjalani gaya hidup yang mewah. Itulah realitinya pada tahun 1990 apabila seorang Pegawai Eksekutif di sebuah bank tempatan telah menyalahgunakan kuasanya demi mengaut keuntungan yang mencecah jumlah puluhan juta ringgit. Kegiatannya akhirnya ‘kantoi’ akibat daripada sikapnya sendiri yang suka mempamerkan kemewahan yang dimiliki.

Jejaka yang dikatakan ini bernama Aman Shah dan dilahirkan pada 9 Oktober 1966. Dia merupakan seorang graduan daripada Institut Teknologi Mara atau ITM (kini Universiti Teknologi Mara). Beliau memulakan kerjaya perbankannya di sebuah bank yang bernama Hock Hua Bank di Jalan Raja Laut sebagai seorang pegawai bank biasa. Dia yang cekap dan berpotensi dalam kerjayanya sebagai seorang pegawai bank telah menarik perhatian majikannya. Hasil daripada itu, Aman telah dihantar untuk menjalani sebuah kursus komputer oleh majikannya. Sejak daripada itu, dia dinaikkan jawatannya kepada jawatan yang penting iaitu Ketua di Jabatan Pemprosesan Sistem Pemindahan Elektronik Untuk Dana Dan Sekuriti atau SPEED di syarikat tersebut.

Mulai daripada kenaikan pangkatnya, Aman mula melaksanakan kerja kotornya dengan memindahkan wang daripada akaun pelanggan di Hock Hua Bank kepada akaunnya. Aman Shah dikatakan telah membuat arahan palsu melalui SPEED yang membolehkannya memindahkan wang daripada akaun-akaun pelanggan do Hock Hua Bank ke akaun miliknya di sebuah bank tempatan yang lain.

Duit Rompakannya & Kereta Mewah

Dikatakan hasil yang diperolehi oleh Aman Shah melalui aktiviti jijiknya itu mencecah RM4 juta. Jumlah tersebut merupakan jumlah yang amat tinggi lebih-lebih lagi pada tahun 1990. Dia juga telah menggunakan wang hasil daripada kegiatan jenayahnya untuk menjalani gaya hidup mewah. Aman dikatakan telah menjadi seorang pengumpul kereta mewah dan dianggarkan jumlah nilai koleksi keretanya mencecah nilai RM3 juta. Sebagai tambahan, kesemua koleksi keretanya dibeli secara tunai dan dia tidak mengambil sebarang pinjaman untuk pembelian tersebut. Perkara ini sememangnya sudah tentu tidak dapat diterima akal fikiran yang waras tambahan pula beliau hanya menerima gaji yang sederhana semasa bekerja bersama Hock Hua Bank.

Aman yang merupakan seorang peminat dan pengumpul tegar kereta mewah tidak dapat menyorokkan kegairahannya apabila dia didapati menyertai sebuah pameran kereta mewah di ibu kota pada sekitar bulan Jun 1990. Aman Shah juga dikatakan sering dilihat bersiar-siar bersama kereta mewahnya di sekitar ibu kota. Hal ini sedikit sebanyak telah menimbulkan tanda tanya di kalangan kenalannya kerana mereka berasa musykil akan keadaan Aman Shah yang secara tiba-tiba menjadi seorang yang kaya raya dan menjalani gaya hidup yang serba mewah.

Namun begitu, gaya hidupnya yang mewah itu tidak bertahan lama. Aman Shah telah ditemu ramah dalam sebuah rancangan televisyen pada awal bulan Jun tentang pemilikan kereta-kereta mewahnya. Aman yang pada ketika itu sudah tidak lagi bekerja bersama Hock Hua Bank telah berkongsi dengan megahnya tentang koleksi kereta mewahnya dalam rancangan televisyen tersebut. Malang sekali untuk Aman apabila bekas majikannya telah menonton rancangan tersebut. Majikannya berasa hairan dan musykil akan kemewahan dan kekayaan yang dimiliki Aman Shah lalu terus mengarahkan juruauditnya untuk melaksanakan audit terhadap sebarang transaksi yang melibatkan nama Aman Shah. Hasil daripada audit yang dijalankan tersebut, bekas majikan Aman Shah menemui banyak penyelewengan yang telah dilakukan oleh Aman Shah. Oleh itu, beliau telah membuat sebuah laporan polis di Balai Polis Campbell pada tarikh 8 Jun 1990.

Aman Shah Dihadapkan Ke Muka Pengadilan

Aman Shah kemudian ditahan oleh pihak polis di sebuah kondominium mewah miliknya 3 hari selepas laporan polis berkenaan dibuat oleh bekas majikannya. Berdasarkan siasatan polis, Aman Shah telah menyeleweng sebanyak RM4 juta daripada Hock Hua Bank dalam tempoh masa 2 minggu atau 14 hari sahaja. Hal ini amat mengejutkan banyak pihak kerana seorang individu yang membuat kerja jenayahnya berseorangan berjaya mengaut keuntungan yang sebegitu besar dalam tempoh masa yang pendek.

Aman Shah kemudian berdepan 4 pertuduhan ke atas penyelewengannya yang melibatkan nilai sekitar RM4 juta di Mahkamah Sesyen Kuala Lumpur. Dalam pada itu, Timbalan Pendakwa Raya pada ketika itu telah menyifatkan kegiatan jenayah yang dilaksanakan oleh Aman Shah tersebut dilakukan secara teliti dengan menggunakan cara yang ke hadapan dan unik. Semasa dalam perbicaraan, Hakim menetapkan ikat jamin terhadap Aman Shah dengan nilai sebanyak RM200,000 oleh dua penjamin. Aman Shah yang pada ketika itu tidak mampu membayar jumlah ikat jamin tersebut telah ditahan di Penjara Pudu sepanjang perbicaraan terhadapnya berjalan. Pihak berkuasa akhirnya berjaya membuktikan bahawa Aman Shah bersalah dalam dakwaan pecah amanah dan dia dijatuhkan hukuman penjara 5 tahun oleh Mahkamah Sesyen Kuala Lumpur.

RUJUKAN :


Thomas Andrews: Pembina Kapal Titanic

Tragedi karamnya kapal Titanic dianggap satu bentuk pengajaran berkenaan keangkuhan manusia tetapi ia juga sebenarnya satu kisah berkenaan persediaan dalam menghadapi kecemasan yang patut diintegrasikan dalam setiap rekaan. Dan ini yang diperjuangkan arkitek Titanic, Thomas Andrews walaupun ditentang ramai termasuk Pengerusi White Star Line, J. Bruce Ismay. Dan atas sebab ini, hanya 700 orang dapat diselamatkan daripada tragedi ini walaupun Andrews yang tidak mempedulikan nyawanya sendiri berusaha memastikan penumpang dan krew Titanic terselamat.

Thomas Andrews Jr merupakan anak jati Comber, Ireland Utara dan dilahirkan pada 7 Februari 1873. Keluarganya sudah dikenali di Comber kerana banyak mewujudkan pelbagai bentuk perniagaan dan industri termasuk kilang linen. Ibunya Eliza Pirrie merupakan kakak kepada bakal pengerusi Harland dan Wolff, Lord William Pirrie. Abang sulungnya John Miller Andrews merupakan bakal Perdana Menteri Ireland Utara sementara adiknya, James merupakan bakal Ketua Hakim Ireland Utara. Sejak kecil, beliau sudah dikenali dengan rupa yang tampan, berani dan disayangi semua serta amat menyukai kegiatan di luar rumah. Andrews merupakan seorang penunggang kuda yang aktif dan selalu berlayar berhampiran Strangford Lough berikutan keluarganya mempunyai rumah percutian di situ. Atas sebab itu, antara nama panggilannya semasa kecil ialah Laksamana (The Admiral).

Semasa kecilnya, beliau mendapat pendidikan dari seorang tutor sehingga mencecah usia 11 tahun. Pada usia itu, Andrews mendapat pembelajaran di Institut Akademi Diraja Belfast. Bagaimanapun di sekolah, beliau bukanlah seorang pelajar cemerlang dan lebih berminat menceburi bidang sukan. Antara sukan yang disertainya ialah sukan kriket. Selepas meninggalkan sekolah pada usia 16 tahun, Andrews mula bekerja sebagai perantis di Harland dan Wolff dan tinggal di rumah tumpangan disediakan syarikat di Belfast. Tempohnya sebagai perantis membuka ruang kepada Andrews mempelajari segala aspek berkenaan pembinaan kapal. Beliau turut mengambil kelas malam di Kolej Teknologi Belfast dan menemui panggilannya sebagai pereka kapal. Pada usia 28 tahun, Andrews dilantik sebagai ketua bahagian rekaan syarikat dan pada tahun 1907, diangkat sebagai pengarah urusan baru Harland dan Wolff.

Setahun selepas dilantik sebagai pengarah urusan, beliau berkahwin dengan Helen Reilly Barbour, anak perempuan kepada taikun tekstil John Doherty Barbour dan kakak kepada ahli politik Ireland Utara, Sir John Milne Barbour. Pasangan ini dikurniakan seorang anak perempuan bernama Elizabeth Law Barbour Andrews yang dilahirkan pada tahun 1910. Selepas berkahwin, mereka menetap di Windsor Avenue, selatan Belfast. Sehari sebelum Elizabeth dilahirkan, Andrews membawa isterinya yang sarat mengandung melihat Titanic yang masih dalam proses pembinaan. Selepas beliau meninggal dunia, Helen berkahwin semula dan meninggal dunia pada tahun 1966 di Ireland Utara.

Pada Disember 1908, kerja-kerja pembinaan Titanic dan Olympic mula dilancarkan. Kapal-kapal ini merupakan sebahagian dari visi bapa saudaranya, Lord Pirrie iaitu pembinaan kapal-kapal persiaran paling besar dan mewah pada zamannya. Sepanjang beberapa tahun pembinaannya, Andrews memastikan semua aspek berkenaan Titanic dan Olympic diketahui bagi memastikan kedua-duanya dapat beroperasi dengan baik. Bagaimanapun beberapa cadangan beliau berkenaan pertambahan bot penyelamat, dua lapisan badan kapal dan dinding sekat kalis air di dek B ditolak.

Selepas selesai pembinaan dan pelayaran pertamanya, Andrews merupakan sebahagian daripada kumpulan jaminan Harland dan Wolff yang menaiki Titanic untuk memerhati operasi kapal dan mencadangkan penambahbaikan bagi melicinkan lagi operasi. Mereka menaiki Titanic dari Belfast menuju ke Southampton untuk pelayaran sulungnya pada 10 April 1912. Semasa pelayaran, Andrews melihat ada beberapa aspek yang boleh diperbaiki terutama dari segi kosmetik. Bagaimanapun pada 14 April beliau berkata pada seorang teman, “Titanic dilihat hampir sempurna seperti mana otak manusia yang menciptanya.”

Pada 14 April atau lebih tepat pada pukul 11.40 malam, kapal malang itu berlanggar dengan aisberg. Andrews yang ketika itu berada di biliknya tidak menyedari perlanggaran itu berlaku. Selepas dimaklumkan, Kapten Edward Smith memintanya memeriksa kerosakan yang dialami kapal. Pada tengah malam, kedua-duanya bertemu dan kesimpulan yang dibuat Andrews amat menyedihkan selepas pemeriksaan dan membaca laporan kerosakan: Titanic tidak boleh diselamatkan dan mereka hanya ada sejam untuk memindahkan penumpang ke bot-bot penyelamat. Ramai penumpang tidak percaya dengan berita itu tetapi Andrews menasihatkan mereka memakai pakaian panas dan bersedia meninggalkan kapal.

Seorang mangsa Titanic yang terselamat pada masa kecilnya menceritakan dalam memoirnya Andrews memberitahu ibu bapanya Titanic akan karam. Dia menulis, “Kami sebenarnya hampir tidak mempercayainya tetapi jika itu yang dikatakannya, maka ia mesti betul. Tiada siapa yang lebih berkelayakan untuk tahu perkara-perkara sebegini.” Hanya 700 orang saja terselamat dan kebanyakan bot penyelamat yang berlalu pergi dari kapal malang itu tidak penuh kerana ramai tidak masuk dalam bot.

Sehingga ke akhir hayatnya, Andrews berusaha menyelamatkan ramai penumpang Titanic dengan melemparkan kerusi dan objek lain ke dalam air bagi memastikan penumpang yang berada dalam air dapat berpaut. Kali terakhir beliau dilihat ialah di bilik merokok kelas pertama sambil melihat sebuah lukisan, satu legenda Titanic yang masih berterusan sehingga ke hari ini. Bagaimanapun, ada keterangan yang menyatakan Andrews berhenti seketika di bilik itu sebelum meneruskan usaha menyelamatkan penumpang. Ada juga yang menyatakan kali terakhir beliau dilihat ialah di kawasan anjungan kerana mencari Kapten Smith. Sehingga ke hari ini, mayat Andrews masih tidak ditemui.

Ramai penumpang Titanic dan laporan akhbar menyifatkan beliau sebagai wira dalam tragedi tersebut. Mary Sloan, seorang pramugari kapal berkata, “Encik Andrews mati sebagai seorang hero, sedar akan bahaya yang mendatang dan menyerahkan nyawanya demi menyelamatkan wanita dan kanak-kanak Titanic. Agak sukar untuk menggantikannya.” Sementara di plot kubur keluarganya, satu kenyataan menggambarkan dirinya, “Suci, adil, pemurah, penyayang dan seorang wira. Beliau menyerahkan nyawanya supaya orang lain dapat diselamatkan.” Di bandar kelahirannya Comber, mereka membina Dewan Memorial Thomas Andrews Jr dibuka pada Januari 1914. Dewan itu kini diuruskan oleh Lembaga Pendidikan South Eastern dan digunakan oleh Sekolah Rendah Memorial Andrews. Satu-satunya kapal rekaannya yang terselamat ialah kapal SS Nomadic. Komuniti astronomi menamakan sebuah asteroid sempena nama Andrews pada tahun 2004.

SUMBER


Tempe Bukan Sekadar Kudapan

Onde bukan sebarang ondeOnde menawan si anak dara, Tempe bukan sebarang tempe,Tempe pujaan senusantara.

Siapakah
yang tidak mengenali tempe? Mungkin ada juga yang belum pernah merasa tempe
namun pasti pernah melihat dan mendengar tentangnya. Masaklah dengan apa-apa
cara sekalipun, tempe tetap memenuhi selera. Masak lodeh, sambal goreng kering,
tumis dengan sayur, digoreng dengan bihun tetap juga sedap. Digoreng dan
dimakan begitu sahaja juga sudah enak dimakan.

Kata “tempe” dikatakan berasal dari bahasa Jawa Kuno. Pada zaman Jawa Kuno terdapat makanan berwarna putih diperbuat daripada tepung sagu yang disebut tumpi. Tempe segar yang juga berwarna putih terlihat memiliki kesamaan dengan makanan tumpi tersebut. Selain itu, terdapat rujukan mengenai tempe dari tahun 1875 dalam sebuah kamus bahasa Jawa-Belanda. Sumber lain mengatakan bahawa pembuatan tempe berlaku seawal era Tanam Paksa di Jawa. Pada saat itu, masyarakat Jawa terpaksa menggunakan hasil tanaman, seperti ubi kayu, ubi keledek, dan kacang soya sebagai sumber makanan. Selain itu, ada pula pendapat yang mengatakan bahawa tempe mungkin diperkenalkan oleh orang-orang Tionghoa yang memproduksi makanan sejenis, iaitu kojikedelai yang difermentasikan menggunakan kapang Aspergillus. Selanjutnya, teknik pembuatan tempe tersebar ke seluruh Indonesia, sejalan dengan penyebaran masyarakat Jawa yang bermigrasi ke segenap pelosok rantau.

Pembuatan tempe memerlukan kacang soya, ragi tempe, daun
pisang dan surat khabar. Langkah-langkah pembuatannya adalah seperti berikut:

Proses yang pertama dan wajib dilakukan
ialah membersihkan kacang soya. Pastikan sebarang kotoran mahupun benda asing
seperti kacang dal dibuang. Sebaiknya anda basuh kacang soya ini sebanyak 3
kali. Hal ini kerana jika tempe yang digunakan adalah bersih dan tidak
bercampur dengan benda asing akan menghasilkan tempe yang berkualiti. Jika
terdapat kotoran, ia akan mempengaruhi kualiti tempe yang dihasilkan. Pilihan
di tangan anda

Seterusnya, kacang soya perlu direndam di dalam baldi ataupun besen selama dua malam untuk mendapatkan soya yang kembang. Ramas kacang soya tersebut supaya kulitnya tertanggal.

Basuh kacang soya yang direndam sekali lagi. Buang kulit kacang soya.
Pastikan kacang soya bersih daripada
kulit dan benda asing.

Terdapat dua
pilihan untuk merebus kacang soya. Pilihan yang pertama adalah jika anda
merebus di atas dapur kayu, anda perlu membiarkannya selama dua jam tetapi jika
anda menggunakan dapur gas, maka anda hanya merrebus selama 45 minit hingga 1
jam sahaja.

Setelah selesai direbus, kacang soya tersebut sedia untuk dikeringkan. Cara mudah, anda hamparkan sehelai kain yang bersih pada permukaan yang rata. Toskan kacang soya anda terlebih dahulu kemudian tuang kacang soya ke atas kain yang bersih tadi dan ratakan.

Anda boleh menggunakan kipas angin jika mahu mempercepatkan lagi proses pengeringan. Balik-balikkan kacang soya supaya ia cepat kering. Setelah kering, letakkan kacang soya ke dalam dulang yang dialas dengan kertas minyak.

Taburkan ragi tempe sebanyak 1 sudu besar ke atas kacang soya. Gaulkan
sehingga rata pada semua kacang soya
yang ada.

Kacang soya sedia untuk dibungkuskan mengikut sukatan yang dimahukan.
Untuk lapisan pertama, balut dengan daun
pisang dan seterusnya balut dengan surat khabar.

Tempe sangat bergizi dan kaya dengan protein, selain enak
dimakan dalam apa cara sekalipun. Ia dikatakan makanan yang hebat
kerana proses fermentasinya yang menjadikan tempe sebagai makanan
dengan sumber probiotik, iaitu bakteri baik yang dapat membantu menjaga
kesihatan usus dan sistem kekebalan tubuh. Tempe mempunyai pelbagai manfaat
kepada kesihatan manusia.

Salah satu manfaat tempe adalah menurunkan kadar kolesterol yang jahat. Tempe mengandungi protein yang sangat tinggi. Tidak seperti protein dari sumber haiwan, protein dalam tempe memiliki manfaat tambahan dalam menurunkan kadar kolesterol jahat (LDL) dan meningkatkan kadar kolesterol baik (HDL).

Jadi, tempe dapat membantu menurunkan risiko serangan jantung, penyakit jantung, dan stroke. Selain menurunkan kadar kolesterol, tempe juga dapat membantu menurunkan kadar gula darah dan trigliserida penghidap diabetes.

Selain itu, tempe juga mampu menurunan
tekanan darah. Tempe mengandungi magnesium yang memainkan
peranan penting dalam sistem kardiovaskular dan bertanggungjawab terhadap
proses metabolisme tubuh. Magnesium juga membantu mencegah terjadinya
pembekuan darah, menurunkan tekanan darah, menjaga kekuatan tulang, dan
membantu mencegah komplikasi yang berkaitan dengan diabetes.

Manfaat tempe yang lain adalah melindungi sistem
pencernaan. Tempe juga mengandung serat makanan
yang baik bagi tubuh. Serat memainkan peranan dalam mengikat lemak dan
kolesterol yang membantu mengawal berat badan. Selain itu, serat yang
terkandung dalam tempe sangat bermanfaat dalam menjaga kesihatan usus dan
sistem pencernaan.

Bagi golongan wanita yang mula memasuki fasa
gejala menopause, tempe dikatakan dapat membantu anda untuk mengatasi
gejala-gejala tersebut. Tempe yang diperkaya dengan
isoflavon membantu mengawal hormon estrogen. Terdapat
penyelidikan yang menunjukkan bahwa isoflavon dalam soya boleh mengurangkan
rasa panas dalam dan tidak nyaman pada wanita menopause.

Tempe juga dikatakan boleh menjadi sumber
tenaga. Tempe turut mengandungi
riboflavin atau dikenali sebagai vitamin B2. Mikronutrisi ini
berperanan dalam metabolisme tenaga dan juga diperlukan dalam
metabolisme karbohidrat, protein dan lemak. Selain itu, ia
juga penting dalam pembentukan sel darah merah.

Kepelbagaian khasiat yang dimiliki oleh
tempe menjadikan tempe bukan sekadar untuk pembuka selera. Namun begitu, oleh
sebab tempe sangat sinonim dengan masyarakat Jawa dan masyarakat Jawa di negara
Malaysia pula secara pensejarahan berasal dari Pulau Jawa maka secara tuntasnya
banyak pihak yang mengatakan bahawa tempe berasal dari negara Indonesia.

Hakikatnya, apabila bercerita tentang makanan, begitu banyak persamaan antara kedua-dua buah negara. Malaysia dan Indonesia, dua negara bangsa, kedua-duanya terikat dengan satu perkara yang mendekatkan mereka — budaya serumpun yang diwarisi sejak nenek moyang mereka lagi. Disebabkan itu jugalah, kedua-duanya memiliki sejarah budaya kulinari yang sama.

Sewaktu Persidangan Antarabangsa Hubungan Malaysia-Indonesia 2009 (Media dan Budaya) anjuran Fakulti Sastera dan Sains Sosial Universiti Malaya, selain membincangkan isu dasar dan kebudayaan serumpun, yang adakalanya mencetuskan hubungan turun naik dua negara ini, turut diberi perhatian ialah isu makanan.

Hal ini mungkin topik terpencil bagi sesetengah pihak, namun tanpa disedari, impak makananlah yang berjaya memasuki hingga ke seluruh peringkat umur dan lapisan masyarakat di kedua-dua negara.

Profesor Dr Ir Sudrajati Ratnaningtyas, dari Universiti  Winaya Mukti, Bandung, Jawa Barat, mengatakan bahawa Indonesia dan Malaysia mempunyai nenek moyang yang sama iaitu masyarakat proto-Melayu yang bermigrasi 5,000 tahun sebelum Masehi. Kadang kala suatu makanan yang dianggap khusus milik suatu bangsa sebenarnya turut dituntut oleh bangsa lain. Sebagai contoh, tempe yang dianggap berasal dari Indonesia, turut terdapat di China yang dinamakan koji.

Bagaimanapun, menurut Dr Ratna lagi, terdapat juga kajian yang mengatakan tempe ialah sumbangan Jawa pada seni masakan dunia. Dengan demikian tempe dianggap asli dari Jawa yang ditemukan pada abad ke-19, tetapi bahan tempe yang berasal dari kacang soya pula berasal dari negara China sejak 5,000 tahun dahulu.

Tidak kiralah tempe itu berasal dari negara mana, perkara yang pasti ialah tempe merupakan antara makanan tempatan yang sudah sebati dengan rakyat Malaysia. Seorang rakan pernah berseloroh dengan saya dengan mengatakan bahawa, “kalau seseorang itu hendak menjadi menantu dalam keluarga Jawa, haruslah menerima tempe dalam kehidupannya.” Gurauan yang berupa peringatan ini sekadar mewarnakan keistimewaan tempe dalam kalangan masyarakat Malaysia.

RUJUKAN:

1.          Tempe: Persembahan Indonesia untuk Dunia. http://www.bsn.go.id/uploads/download/Booklet_tempe-printed21.pdf 2.         Perjalanan Tempe Menuju Status Warisan Dunia UNESCO. https://tirto.id/perjalanan-tempe-menuju-status-warisan-dunia-unesco-cG8k 3.       Memahami Sejarah Budaya Makanan Nusantara. https://www.mstar.com.my/lain-lain/rencana/2009/11/30/memahami-sejarah-budaya-makanan-nusantara 4.        Cara Pemprosesn Tempe. http://myagri.com.my/2017/11/cara-pemprosesan-tempe/ 5.        5 Sebab Kenapa Perlu Makan Tempe.  https://www.wanista.com/2015/72771/manfaat-kesihatan-tempe/ 6.        Penyelidikan – Inovasi Tempe. https://www.majalahsains.com/penyelidikan-inovasi-tempe/ 7.        Sistem pencernaan pengaruhi kesihatan. https://www.bharian.com.my/node/199934 8.       Diet Untuk Penyembuhan Luka – Mitos Atau Fakta.  http://www.myhealth.gov.my/diet-untuk-penyembuhan-luka-mitos-a-fakta/ 9.      Pemakanan Untuk Tulang Sihat.   https://www.hmetro.com.my/hati/2017/09/265317/pemakanan-untuk-tulang-sihat 10.   Jasa Usus Anda.    https://www.hmetro.com.my/hati/2018/12/400859/jaga-usus-anda 11. Sejarah Dan Perkembangan Tempe. https://iqbalfauzynurhida.wordpress.com/2015/05/31/sejarah-dan-perkembangan-tempe/


7 Puak Jati Brunei

NEGARA Brunei Darussalam adalah antara Negara yang berada di dalam Pulau Borneo selain daripada Sabah dan Sarawak, Malaysia serta Kalimantan, Republik Indonesia. Apabila sudah namanya sepulau memang adakalanya masyarakat yang mendiaminya walau berbeza Negara namun mempunyai banyak pertalian baik dari segi kaum, adat, tradisi dan budaya. Namun atas nama perbezaan perlembagaan Negara juga ada sesetengah terma tidak sama.

Jika di Malaysia kebanyakan masyarakatnya digelar kaum mahupun etnik dan dikategorikan sebagai bumiputera atau tidak bumiputera, untuk di Negara Brunei pula ianya dikenali sebagai puak jati Brunei. Dan terma puak jati Brunei adalah berdasarkan kepada Lembaga Perlembagaan Negara Brunei Darussalam 1984 yang memberikan terma yang mengkhusus kepada tujuh puak jatinya sewaktu Negara mereka dimerdekakan oleh Koloni British.

Tujuh puak jati Brunei adalah:

1. Puak Melayu Brunei
2. Puak Dusun
3. Puak Belait
4. Puak Murut
5. Puak Bisaya
6. Puak Tutong
7. Puak Kedayan

Disamping masyarakat Brunei yang terdiri daripada tujuh puak jati ini juga terdapat kaum lain yang berbilang bangsa seperti kaum Cina, India, Iban, Kadazan serta golongan bangsa Eropah yang memilih Brunei untuk menjadi tempat tinggal mereka walaupun bukan berasal dari Brunei secara sejarahnya.

1. Puak Melayu Brunei

Pada awal penempatan puak Melayu Brunei adalah di persisiran pantai di Brunei. Mereka membina binaan penempatan mereka di atas air iaitu rumah papan. Dan masyarakat Melayu Brunei sinonim dengan perkampungan sejarah mereka seperti Kampung Ayer yang masih wujud sehingga sekarang.

Suatu waktu dahulu sumber ekonomi mereka adalah sebagai pelaut mahupun nelayan. Juga tidak boleh dipisahkan dengan perniagaan runcit yang menggunakan perahu suatu waktu dahulu seperti padian. Namun sekarang aktiviti seperti itu sudah tiada lagi kerana Kerajaan Brunei sudah menempatkan mereka di satu kawasan yang kekal untuk berniaga.

Terkenal dengan seni kraftangan yang tinggi nilainya seperti pertukangan emas, perak, tembaga, besi serta tenunan songket Brunei yang begitu unik yang dikenali sebagai “Jong Sarat”.

2. Puak Dusun

Kaum Dusun merupakan sub-etnik bagi Kaum Kadazan-Dusun di Sabah, Malaysia namun di Brunei mereka merupakan antara 7 puak jati Brunei. Digelar “Dusun” kerana kegiatan ekonomi mereka iaitu mengusahakan dusun buah-buahan. Suatu waktu dahulu, mereka juga mengamalkan pertanian nomad demi mencari tanah pamah yang subur untuk bercucuk tanam. Selain itu mereka juga antara yang gah namanya dengan penternakan lembu, kerbau, ayam juga itik.

Oleh kerana nenek moyang puak Dusun adalah asalnya berfahaman animism maka ada sesetengah Dusun di Brunei sehingga ke hari ini masih lagi berpegang teguh kepada kefahaman ini. Namun sejajar dengan waktu ramailah juga puak Dusun yang sudah memeluk Islam sebagai salah satu pegangan agama mereka.

3. Puak Belait

Dikenali dengan nama puak Belait kerana penempatan mereka tertumpu di Sungai Belait seperti Kampung Kuala Balai, Kampung Mumong, Kampung Rampayoh dan Kampung Mungkom. Dahulu sumber ekonomi mereka adalah bersawah padi serta membuat sagu seperti juga etnik-etnik di Sarawak.

Menurut sejarahnya, puak Belait ini adalah pecahan daripada etnik Kiput atau Lakiput di Sarawak yang ramai di kawasan Baram, Miri, Sarawak. Menurut laporan yang dibuat oleh Hughes-Hallet (1980), penghijrahan orang Belait ke wilayah Brunei Darussalam pada awal abad ke 19 Masihi iaitu antara 1830an sehingga ke 1890an.

Dan keberadaan mereka di Brunei sekarang dikatakan adalah kerana demi survival kaum mereka iaitu mengelak perang kayau atau perang perluasan kuasa yang sememangnya menjadi tradisi di bumi Sarawak suatu waktu itu. Ketika itu dikatakan bahawa nenek moyang puak Belait melarikan diri daripada kawasan yang bernama Ulu Tinjar, Baram yang didominasikan oleh etnik Kayan.

Nenek moyang puak Belait mungkin mengamalkan kefahaman animism dahulu tetapi sekarang mereka sudah memeluk Islam sepenuhnya.

4. Puak Murut

Terdapat banyak terma panggilan bagi merungkai satu puak jati bernama Murut kerana di Sarawak misalnya ianya dikenali dengan nama “Lun Bawang” manakala di Sabah dikenali sebagai “Lun Dayeh”. Dan Murut di Brunei sudah tentu bukan merujuk kepada etnik Murut di Sabah. Menurut sejarahnya nama “Murut” diberikan oleh Brunei bagi merujuk kepada satu komuniti yang mendiami kawasan berbukit bukau di Brunei.
Menurut sejarah juga menyatakan bahawa puak Murut di Brunei, dikenali sebagai etnik Lun Bawang di Sarawak dan etnik Lundayeh di Sabah ini merupakan satu kumpulan masyarakat yang berasal daripada satu kawasan yang terletak di tengah-tengah Pulau Borneo yang dikenali sebagai Dataran Tanah Tinggi Kerayan Kelabit. Dan mereka juga dikatakan telah membuat penghijrahan ke seluruh Borneo yang meliputi Sabah, Sarawak dan Brunei sejak dari kurun ke-17 hingga 18 Masihi lagi.

Suatu waktu dahulu, sumber ekonomi mereka adalah bertani iaitu menanam padi dan mengamalkan pertanian nomad bagi mencari tanah-pamah yang subur. Dan atas aktiviti ini adalah difahamkan populasi puak Murut di Brunei juga bertebaran iaitu berbeza-beza perkampungannya serta tidak mengkhusus di satu tempat sahaja.

Jika dahulu nenek moyang mereka mengamalkan kepercayaan animism namun sekarang puak Murut ramai yang sudah memeluk agama Kristian sebagai pegangan penghidupan mereka.

5. Puak Bisaya

Puak Bisaya bukan sahaja ada di Brunei malah turut ada di Sarawak dan Sabah sehingga ke hari ini. Dan apabila ada yang berkata bahawa Bisaya merupakan masyarakat yang berasal dari Filipina iaitu merujuk kepada bangsa Visaya adalah penyataan yang salah kerana ianya tidak selari dengan sejarah bangsa Filipina itu malah bahasa juga langsung tiada persamaan.

Di katakan bahawa sewaktu dahulu, pemerintahan di Pulau Borneo agak kucar-kacir dan banyak penindasan sehingga mengwajarkan masyarakat Bisaya berhijrah daripada tempat asal iaitu dari wilayah Kerajaan Baruni yang telah wujud seawal kurun 977 Masihi lagi. Penghijrahan bagi survival inilah yang telah membentuk masyarakat Bisaya di Sabah, Sarawak mahupun Brunei sekarang.

Berdasarkan laporan yang diterangkan oleh pakar sejarah antropologi seperti Bewsher (1958), Sandin (1971) dan Hussain & Newman (1987), kewujudan etnik Bisaya di bumi Borneo boleh disahkan seawal tahun 1370an lagi. Ini dapat dibuktikan apabila tahun 1370an Empayar Tanah Besar China telah menghantar satu misi ke Negara Barunai (Negara Brunei) yang mana ketika itu Chang Ching Tze telah membantu Maha Mokhsa, Raja Barunai bagi mengawal pemberontakan.

Pemberontakan itu telah menyebabkan ibukota Barunai pada masa itu telah terbakar teruk dan Maha Mokhsa hanya bersandarkan kepada 1,000 masyarakat tempatan Barunai yang dikenali sebagai Bisaya untuk tujuan pertahanan dan keselamatan. Bantuan daripada Maharaja Tembok Besar China telah dapat meredakan Kerajaan Barunai pada masa itu. Dan sebagai membalas jasa itu, maka Maha Mokhsa telah menghantar satu rombongan bagi misi penghormatan ke Negara China pada Ogos 1371.

Selain daripada itu dari segi pengkajian sejarahwan menyatakan bahawa etnik Bisaya yang menghuni bumi Borneo sekarang menurut laporan Beyer H.O pada 1926, Hester E.D pada 1954 dan Harrison pada tahun 1956 sependapat menyatakan bahawa etnik Bisaya merupakan kumpulan masyarakat yang berasal daripada Kerajaan Srivijaya melalui panglima mereka yang bernama Sri Bisaya. Pendapat ini juga disahkan oleh seorang pengkaji sejarahwan iaitu Sonza pada tahun 1972.

Sekarang, puak Bisaya di Brunei sudahpun memeluk agama Islam sepenuhnya.

6. Puak Tutong

Puak Tutong juga seperti puak Belait mempunyai jalan cerita sejarah yang sama Cuma berbeza daripada asal etniknya kerana Puak Tutong dikatakan adalah sub etnik pecahan Kaum Kayan yang ada di Borneo.

Menurut sejarah oral diceritakan bahawa etnik Tutong ini merupakan merupakan rakyat kepada satu kerajaan kuno yang hilang di bumi Sarawak yang dinamakan Kerajaan Negeri Malano yang dikatakan wujud pada awal abad ke 13 Masihi. Pada ketika itu, etnik Tutong dipimpin oleh seorang pemimpin yang juga merupakan abang ipar kepada Raja Tugau iaitu Basiung.

Pada ketika itu Tutong merupakan salah satu daerah jajahan empayar Kerajaan Negeri Malano. Di dalam sebuah buku yang ditulis oleh Lawrence yang diterbitkan pada tahun 1911 dengan tajuknya “The First Brunei Conquests On The Sarawak Coast” ada menceritakan bahawa Tutong merupakan wilayah pertama yang dimenangi oleh Kerajaan Kesultanan Brunei pada perang perluasan wilayah sekitar abad ke-13 Masihi lagi.

Di dalam satu syair purba yang berjudul Syair Awang Semaun yang merupakan antara dokumen purba yang menjadi rujukan sejarah di Negara Brunei Darussalam pula menyatakan bahawa Kerajaan Negeri Malano telah kalah di dalam satu perang dengan Sultan Muhammad Shah atau Awang Alak Betatar.

Akibat daripada kekalahan itu puak Tutong berserta dengan wilayah mereka telah menjadi hak kepada Kerajaan Kesultanan Brunei Darussalam suatu waktu dahulu. Dinyatakan juga bahawa puak Tutong dibawah Kerajaan Kesultanan Brunei Darussalam mempunyai pembesarnya sendiri yang dinamakan Manteri Tutong.

Menurut cerita legenda di dalam etnik Kayan pula menceritakan bahawa etnik Tutong sebenarnya adalah satu masyarakat yang mempunyai susur galor keturunan dengan seorang pahlawan etnik Kayan yang bernama Tutong. Dan mereka dinamakan orang Tutong mengambil bersempena dengan nama pemimpin mereka itu.

Dari sudut cerita legenda dari puak jati Murut di Brunei pula memberikan penafsiran yang berbeza mengenai asal keturunan puak Tutong. Dikatakan bahawa puak Tutong yang mendiami utara Sarawak dan Brunei sekarang adalah asalnya daripada seorang saudagar pengembara daripada Pulau Sulawesi yang bernama Sri Letong. Hasil perkahwinan Sri Letong dengan anak kepada pemimpin puak Murut yang mendiami Kampung Suran iaitu satu perkampungan puak Murut di Sungai Tutong akhirnya membentuk masyarakat Tutong yang mendiami Sarawak dan Brunei sekarang.

Di Brunei sekarang, puak Tutong adalah beragama Islam dan sudah meninggalkan norma-norma animism yang diamalkan oleh nenek moyang mereka suatu waktu dahulu.

7. Puak Kedayan

Puak Kedayan bukan sahaja ada di Brunei tetapi turut ada di Sabah mahupun Sarawak itu sendiri. Dan walau terpisah oleh Negara yang berbeza namun begitu sehingga ke hari ini orang-orang Kedayan di 2 negara ini masih lagi mempunyai adat tradisi serta budaya yang sama contohnya acara Makan Tahun yang sentiasa dilestarikan saban tahun bagi merayakan kejayaan dan perolehan menanam padi.

Sejarahwan mempercayai bahawa asal usul keturunan puak kedayan adalah berasal dari 40 orang tukang dan pengikut Raden Angsuka Dewa iaitu putera raja Majapahit yang kalah bersabung ayam dengan Alak Betatar. Mereka menjadi taruhan dan gadaian untuk pertandingan itu. Peristiwa ini dikatakan berlaku sekitar tahun 1340an. Penempatan asal mereka dikatakan terletak di Mejawa Jerudong Brunei.

Diceritakan juga bahawa etnik Kedayan ini adalah satu kaum yang gemar membantu mereka yang datang memohon pertolongan dan kerana itulah suatu waktu dahulu mereka pernah membantu angkatan Laut Kerajaan Johor untuk mencari Puteri Dayang Pingai yang diculik oleh Awang Semaun bagi diperisterikan oleh Awang Alak Betatar.

Disamping itu ada juga yang berkata bahawa puak Kedayan merupakan pengikut puteri Lela Menchanai iaitu permaisuri Sultan Bokiah, pemerintah ke-5 Kerajaan Brunei suatu waktu dahulu. Mereka ini merupakan keturunan rombongan kapal yang dibawa bersama-sama dengan Puteri Lela Menchanai sewaktu majlis perkahwinan puteri ini dengan Sultan Bolkiah di Brunei.

Dikatakan sewaktu Sultan Bolkiah berada di Jawa bagi menguruskan perkahwinan baginda, baginda telah menawarkan beberapa orang Jawa untuk berhijrah ke Brunei dan menanam padi serta tanaman di sana. Ini kerana baginda kagum dengan keahlian mereka di dalam bidang pertanian. Ini dikuatkan lagi di dalam rekod persejarahan di Negara Brunei Darulsalam yang mencatatkan bahawa orang Kedayan merupakan yang pertama memperkenalkan penanaman padi sawah di negara tersebut.

Oleh kerana ikatan yang kuat dari segi sejarah, sehingga sekarang untuk di Brunei misalnya puak Melayu Brunei dan puak Kedayan bagai aur dengan tebing muafakahnya. Dan puak Kedayan juga adalah antara mereka yang terawal menganut Islam di Borneo.

Sesungguhnya terlalu banyak perkaitan antara masyarakat yang mendiami Borneo biarpun terpisah oleh tiga negara. Keunikan inilah yang menjadikan Borneo itu sungguh berbeza dan walau berlainan bangsa mahupun agama serta Negara namun tetap sentiasa melestarikan adat, budaya dan tradisi yang sama.  Bahasa mahupun dialek mungkin sudah tidak sama kerana adanya asimilasi dengan masyarakat yang lain tetapi ini tidak bermakna mana-mana penduduk Borneo tidak boleh berkomunikasi sesama kita.

Tidak Kenal Maka Tidak Cinta!

-HB-

#KamekSayangSarawakBah!

Rujukan:

1. Kertas Kerja bertajuk Puak Jati Brunei – Kolej Ugama Seri Begawan
2. Budaya Brunei Perlu Ditanai – Pelita Brunei
http://www.pelitabrunei.gov.bn/…/14622-budaya-brunei-perlu-…
3. Suku-suku di Brunei
https://saripedia.wordpress.com/tag/suku-suku-di-brunei/
4. Artikel Etnik Sarawak; Tutong, Bisaya, Kedayan, Belait, Lun Bawang, – Borneo Oracle


Bila Einstein Kalah Debat

Lepas semua orang sibuk berdebat dan berbalah, vaksin dengan anti-vaksin, bumi datar dengan bumi leper, terasa macam nak tulis pasal debat Einstein-Bohr lah pulak.Debat Einstein-Bohr merupakan debat falsafah sains paling penting waktu abad ke 20, sebab pada zaman tersebut, revolusi sains moden baru wujud, yang meliputi hasil kerja Einstein (Teori Relativiti) dan hasil kerja Bohr dan rakan-rakan (Teori Kuantum). Dan untuk pengetahuan anda, Einstein juga merupakan salah seorang pembangun Teori Kuantum.Pelik kan? Einstein merupakan salah seorang pengasas Teori Kuantum, tapi dia juga merupakan penentang tegar teori tersebut.Serba sedikit berkenaan Kuantum ni, Pengasas Teori Kuantum selalunya dianugerahkan kepada Planck, sebab dia menyelesaikan Permasalahan Jasad Hitam, dan Einstein, sebab dia menyelesaikan Masalah Kesan Fotoelektrik, tapi Bapa Teori Kuantum selalunya akan diberi kredit kepada Erwin Schroedinger dan Weiner Heisenberg, sebab mereka berdua merupakan orang pertama yang mampu mengungkapkan Teori Kuantum ni dalam bentuk Matematik.Benda dalam fizik ni selalunya memang macam ni. Kau auta macamana sekalipun, selagi mana matematik kau tak betul, teori kau tetap dianggap tak sah.Berbalik pada kisah tadi, salah satu benda yang Einstein tak puas hati adalah pada deskripsi matematik Heisenberg. Dipanggil sebagai Formulasi Matriks, matematik yang Heisenberg bina ni hilang satu benda penting: elemen ruang dan masa.Benda ni jadi makin parah bila salah satu saintis berpengaruh waktu tu, Max Born mencadangkan bahawa Kuantum Mekanik ni sifatnya adalah ‘probabilistic’, kebarangkalian. Menurut Born, takpe kalau Kuantum ni berbentuk kebarangkalian, asalkan matematiknya betul dan hasil eksperimentasi dapat bertepatan dengan matematik tersebut.Einstein menolak sementah-mentahnya idea Born ni. Dalam salah satu surat Einstein, Einstein keluarkan salah satu ayat terkenal beliau, “God does not play dice”, yang menjadi indikasi bahawa Einstein tak percaya bahawa Teori Kuantum yang ada pada waktu itu adalah tepat.Tapi masalahnya sekarang, tak kisahlah apa yang Einstein kata, matematik yang dicipta oleh Teori Kuantum tu, bila diaplikasi pada eksperimen, ia menunjukkan hasil yang positif. Antara kegunaan utama Teori Kuantum adalah penjelasan mengenai Struktur Atomik (https://www.thepatriots.asia/evolusi-teori-atom/).Dalam hal ni, disebabkan Einstein tak berminat dengan teori yang tak bawa masuk unsur realiti, Einstein mula menyerang Teori Kuantum, dengan serangan pertama adalah serangan sewaktu Persidangan Antarabangsa Solvay ke Lima mengenai Elektron dan Foton (Fifth Solvay International Conference on Electrons and Photons).Benda yang best pasal orang bijak ni, bila mereka berdebat, mereka berdebat bukan untuk menang. Sebaliknya debat mereka adalah untuk mencari kebenaran. Benda yang sama juga jadi waktu persidangan tu. Einstein mengeluarkan hujah, untuk menunjukkan bahawa salah satu tiang asas dalam Teori Kuantum adalah salah, dan Bohr, sebagai wakil kepada mereka yang menerima Teori Kuantum, mempertahankan idea Kuantum dengan mempersembahkan kekurangan dalam idea Einstein. Permasalahan ni hari ni dikenali sebagai ‘Measurement Problem’. Sampai ke hari ni pun, masih ada saintis yang mengkaji measurement problem ini.Selepas persidangan ke lima, Einstein cuba untuk menyerang geng Kuantum ni di Persidangan ke Enam. Waktu ni, hujah Einstein fokus dekat apa yang dipanggil sebagai Einstein’s box. Hujah Einstein kali ni gempak sikit, sebab Einstein implimentasikan Teori Relativiti yang dia dah bina. Menurut Leon Rosenfeld, waktu Niels Bohr dengar hujah Einstein tu, dia macam tercengang jugak. Seharian Bohr duduk memikir, bercakap dengan orang sekeliling tanya pendapat mereka mengenai soalan Einstein tu.Eh lagi satu. Persidangan Solvay ni adalah satu persidangan jemputan. Kiranya macam B.B.B lah. Bukan beshe-beshe. Orang yang dijemput waktu persidangan ni adalah orang yang memang dijemput, maksudnya diorang memang layak ada dekat persidangan tu. Top dog in science lah kiranya.Berbalik pada cerita, waktu ni, walaupun Bohr tercengang dengan hujah Einstein, sekali lagi Bohr berjaya buktikan bahawa hujah Einstein tak inklusif. Maksudnya, hujah Einstein ni tak begitu betul, masih ada lompong, masih ada ragu-ragu di dalamnya.Fuh. Dua kali lah jugak Einstein kena tiaw dengan Bohr kiranya.Beberapa ketika lepas tu, para saintis mula terima Teori Kuantum seadanya, matematiknya tu boleh pakai, tapi jangan tanya apa maksudnya. Fizikalnya takde makna. Guna je. Jangan banyak tanya.Waktu tu jugak, disebabkan kejayaan Teori Kuantum ni, Einstein mula terima Teori Kuantum ni sebagai betul, tapi dia masih bersungguh-sungguh berusaha untuk memasukkan elemen realiti dalam Teori Kuantum ni. Waktu ni lah juga Einstein beritahu kepada Bohr bahawa dia yakin akan kebenaran Teori Kuantum ni, tapi dia rasa bahawa Teori Kuantum ni bukanlah gambaran sebenar.“He recognize the great value of the theory, but suggest that it “does not tell the whole story”, and while providing an appropriate description at a certain level, it gives no information on the more fundamental underlying level.”Dari sini jugalah munculnya saintis yang berpandangan sama macam Einstein, yang cuba buat kajian di bawah tajuk “Hidden Variable Theory”, ala-ala Teori Kuantum ni teori yang belum lagi sempurna.Lepas menghabiskan masa yang agak lama membuat kajian, Einstein dengan beberapa orang rakannya, Podolsky dan Rosen menerbitkan suatu kertas soalan yang kini jadi terkenal, dan dikenali sebagai EPR paradox. Dalam kes ni Einstein and the gang cuba argue bahawa Teori Kuantum akan bercanggah dengan Teori Relativiti, sebab salah satu hipotesis dalam Teori Kuantum, kalau betul, akan menunjukkan bahawa informasi boleh bergerak melebihi kelajuan cahaya. Benda ni bertentangan dengan Teori Relativiti, sebab menurut Einstein, takde benda yang boleh bergerak lagi laju dari cahaya. Benda ni disebut sebagai Prinsip Lokaliti.Teka apa balasan Bohr? Menggunapakai tajuk yang sama, sekali lagi Bohr berjaya tunjukkan kekurangan dalam argumen Einstein, dan kali ini serangan Bobr lebih tertumpu kepada assumption Einstein yang tidak mampu dilaksanakan dalam alam realiti.Di akhir hayatnya, Einstein akhirnya mengaku kalah dengan mengatakan bahawa masalah terbesar Einstein dengan Teori Kuantum sebenarnya bukan pada teori tu sendiri, tapi lebih kepada keseluruhan aplikasi teori tersebur terhadap realiti.

Kiranya, Einstein nak bagitahu bahawa dia masih lagi berharap yang Teori Kuantum ni satu hari nanti boleh memasukkan aspek realiti di dalamnya, manakala saintis-saintis lain yang sezaman dengan Einstein (bahkan sekarang sekalipun), tak kisah dengan makna fizikal Teori Kuantum.Syok sebenarnya tengok orang bijak pandai ni argue. Kalau dia salah, dia akui dia salah. Kalau ada benda kena bincang, depa bincang dengan minda yang terbuka. Bawak hujah, argue. Sempoi ja.Yang penting, meskipun debat Einstein-Bohr ni acah-acah macam depa gaduh, tapi depa sendiri tak nafikan bahawa mereka mempunyai rasa hormat yang tinggi antara satu sama lain.Dan debat ni juga menjadi antara debat falsafah paling penting, sebab lepas habis debat ni, saintis dan ahli falsafah mula terpecah, separuh dari mereka masuk geng Einstein, dan cuba untuk cari realiti dalam Kuantum, manakala sebahagian yang lain pulak tak peduli. Guna je apa yang ada.Bak kata pepatah terkenal dalam Teori Kuantum, diam dan kira. Shut up and calculate.